ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 82/2011 ΤΟΥ ΣΥΜΒΟΥΛΊΟΥ της 31ης Ιανουαρίου 2011 για την επιβολή οριστικού δασμού αντιντάμπινγκ στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας, μετά από επανεξέταση, ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009, και για τον τερματισμό μερικής ενδιάμεσης επανεξέτασης, σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 2, 3, 5 και 6, Έχοντας υπόψη την πρόταση που υπέβαλε η Ευρωπαϊκή Επιτροπή μετά από διαβουλεύσεις με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Το Συμβούλιο, μετά από έρευνα αντιντάμπινγκ («αρχική έρευνα»), επέβαλε με τον κανονισμό (ΕΚ) αριθ. 1942/2004 (2) οριστικό δασμό αντιντάμπινγκ στις εισαγωγές κόντρα πλακέ οκουμέ καταγωγής Λαϊκής Δημοκρατίας της Κίνας (ΛΔΚ). Ο συντελεστής του επιβληθέντος δασμού κυμάνθηκε από 6,5 % έως 23,5 % για τέσσερις παραγωγούς και ήταν 66,7 % για όλους τους άλλους παραγωγούς. 2. Αίτηση επανεξέτασης ενόψει της λήξης της ισχύος των μέτρων και αυτεπάγγελτη έναρξη μερικής ενδιάμεσης επανεξέτασης (2) Μετά τη δημοσίευση ανακοίνωσης σχετικά με την επικείμενη λήξη (3) της ισχύος των μέτρων αντιντάμπινγκ που εφαρμόζονται στις εισαγωγές κόντρα πλακέ οκουμέ καταγωγής ΛΔΚ, η Επιτροπή έλαβε αίτηση επανεξέτασης δυνάμει του άρθρου 11 παράγραφος 2 του βασικού κανονισμού. (3) Η αίτηση επανεξέτασης ενόψει της λήξης των μέτρων υποβλήθηκε από την European Federation of the Plywood Industry (FEIC) («ο αιτών») για λογαριασμό παραγωγών της Ένωσης οι οποίοι αντιπροσωπεύουν το μεγαλύτερο ποσοστό, στη συγκεκριμένη περίπτωση ποσοστό άνω του 50 % της συνολικής παραγωγής κόντρα πλακέ οκουμέ της Ένωσης. Η αίτηση βασιζόταν στο επιχείρημα ότι η λήξη της ισχύος των μέτρων ήταν πιθανό να οδηγήσει στη συνέχιση ή στην επανάληψη της πρακτικής ντάμπινγκ και στην επανάληψη της ζημίας σε βάρος του κλάδου παραγωγής της Ένωσης. (4) Επιπλέον, μετά την παραπομπή ορισμένων γάλλων παραγωγών κόντρα πλακέ οκουμέ σε γαλλικό δικαστήριο λόγω αντίθετης προς τον ανταγωνισμό συμπεριφοράς, δεν μπορούσε να αποκλεισθεί το ενδεχόμενο η εκτίμηση της ζημίας στην αρχική έρευνα να ήταν στρεβλή εξαιτίας αυτού του γεγονότος. Ως εκ τούτου, θεωρήθηκε σκόπιμο να κινηθεί αυτεπάγγελτα διαδικασία ενδιάμεσης επανεξέτασης, σύμφωνα με το άρθρο 11 παράγραφος 3 του βασικού κανονισμού, για να επανεξεταστεί η κατάσταση της ζημίας που υπέστη ο κλάδος παραγωγής της Ένωσης, ιδίως σε σύγκριση με την κατάσταση που επικρατούσε την περίοδο της αρχικής έρευνας. (5) Η Επιτροπή, αφού προηγουμένως αποφάσισε, μετά από διαβουλεύσεις με τη συμβουλευτική επιτροπή, ότι υπήρχαν επαρκή αποδεικτικά στοιχεία που δικαιολογούσαν την έναρξη επανεξέτασης ενόψει της λήξης της ισχύος των μέτρων και μερικής ενδιάμεσης επανεξέτασης περιοριζόμενης στην εξέταση της ζημίας, σύμφωνα με το άρθρο 11 παράγραφοι 2 και 3 του βασικού κανονισμού, δημοσίευσε ανακοίνωση για την έναρξη αυτών των επανεξετάσεων στην Επίσημη Εφημερίδα της Ευρωπαϊκής Ένωσης (4) (ανακοίνωση για την έναρξη της διαδικασίας). 3. Έρευνα 3.1. Περίοδος έρευνας (6) Η διερεύνηση της πιθανότητας να συνεχιστεί ή να επαναληφθεί η πρακτική ντάμπινγκ κάλυψε την περίοδο από την 1η Οκτωβρίου 2008 έως την 30ή Σεπτεμβρίου 2009 («περίοδος έρευνας επανεξέτασης» ή «ΠΕΕ»). (7) Η εξέταση των τάσεων σχετικά με την εκτίμηση της πιθανότητας να συνεχιστεί ή να επαναληφθεί η ζημία κάλυψε την περίοδο από την 1η Ιανουαρίου 2006 μέχρι το τέλος της ΠΕΕ («εξεταζόμενη περίοδος»). 3.2. Μέρη τα οποία αφορούσε η παρούσα έρευνα (8) Η Επιτροπή ζήτησε επίσημα τη γνώμη των γνωστών παραγωγών της Ένωσης, των παραγωγών-εξαγωγέων στην ΛΔΚ, των χρηστών και των εισαγωγέων που ήταν γνωστό ότι τους αφορούσε η έρευνα καθώς και των αρχών της ΛΔΚ σχετικά με την έναρξη των ερευνών. (9) Δόθηκε στα ενδιαφερόμενα μέρη η δυνατότητα να γνωστοποιήσουν γραπτά τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη της διαδικασίας. Κλήθηκαν σε ακρόαση όλα τα ενδιαφερόμενα μέρη που υπέβαλαν σχετική αίτηση και απέδειξαν ότι είχαν συγκεκριμένους λόγους να διατυπώσουν τις απόψεις τους. 4. Δειγματοληψία (10) Λόγω του εμφανώς μεγάλου αριθμού των παραγωγών της Ένωσης, των εισαγωγέων και παραγωγών-εξαγωγέων στην ΛΔΚ, κρίθηκε σκόπιμο, σύμφωνα με το άρθρο 17 του βασικού κανονισμού, να εξεταστεί αν έπρεπε να εφαρμοστεί δειγματοληψία. Για να μπορέσει η Επιτροπή να αποφασίσει αν ήταν αναγκαία η διενέργεια δειγματοληψίας και, εάν πράγματι ήταν, να επιλέξει δείγμα, κλήθηκαν όλα τα προαναφερόμενα μέρη να παρουσιαστούν εντός δεκαπέντε ημερών από την έναρξη της επανεξέτασης και να παράσχουν στην Επιτροπή τις πληροφορίες που όριζε η ανακοίνωση για την έναρξη της διαδικασίας. (11) Ένας μόνο κινέζος παραγωγός-εξαγωγέας παρουσιάστηκε και έδωσε τις απαιτούμενες πληροφορίες εντός της προθεσμίας. Ως εκ τούτου, κρίθηκε ότι δεν ήταν απαραίτητη η διενέργεια δειγματοληψίας για τους κινέζους παραγωγούς-εξαγωγείς. Στάλθηκε ερωτηματολόγιο στο μοναδικό συνεργαζόμενο κινέζο παραγωγό-εξαγωγέα, ο οποίος όμως στη συνέχεια διέκοψε τη συνεργασία και δεν απάντησε ποτέ στο ερωτηματολόγιο. Κατά συνέπεια, όπως εξηγείται στην αιτιολογική σκέψη 20, σύμφωνα με τις διατάξεις του άρθρου 18 παράγραφος 1 του βασικού κανονισμού, τα πορίσματα βασίστηκαν στα διαθέσιμα πραγματικά περιστατικά. (12) Δέκα ενωσιακοί παραγωγοί έδωσαν εμπρόθεσμα τα στοιχεία που ζητήθηκαν και συμφώνησαν να περιληφθούν στο δείγμα. Με βάση τα στοιχεία που ελήφθησαν από τους συνεργαζόμενους παραγωγούς της Ένωσης, η Επιτροπή επέλεξε δείγμα πέντε παραγωγών της Ένωσης οι οποίοι αντιπροσωπεύουν περίπου το 40 % των πωλήσεων του συνόλου των παραγωγών της Ένωσης σε μη συνδεδεμένους πελάτες στην Ένωση κατά την ΠΕΕ και το 35 % περίπου της παραγωγής όλων των παραγωγών της Ένωσης την ΠΕΕ. Η επιλογή του δείγματος έγινε με στόχο να ερευνηθεί όσο το δυνατό μεγαλύτερος αντιπροσωπευτικός όγκος πωλήσεων εντός του διαθέσιμου χρόνου και λαμβάνοντας υπόψη τη γεωγραφική κατανομή των παραγωγών της Ένωσης. (13) Η Επιτροπή απέστειλε ερωτηματολόγια στους πέντε παραγωγούς της Ένωσης που περιελάμβανε το δείγμα. Δύο από τις εταιρείες του δείγματος διέκοψαν τη συνεργασία μετά το στάδιο της δειγματοληψίας. Δεδομένου ότι οι τρεις εταιρείες που υπέβαλαν απαντήσεις στο ερωτηματολόγιο εξακολουθούσαν να αντιπροσωπεύουν ποσοστό περίπου 30 % των πωλήσεων του συνόλου των παραγωγών της Ένωσης σε μη συνδεδεμένους πελάτες στην Ένωση κατά την ΠΕΕ, κρίθηκε ότι το δείγμα εξακολουθούσε να είναι αντιπροσωπευτικό. (14) Η Επιτροπή απέστειλε επίσης ένα συνοπτικό ερωτηματολόγιο σε πέντε παραγωγούς οι οποίοι δεν είχαν επιλεγεί στο δείγμα, στους δύο που είχαν διακόψει τη συνεργασία και σε δύο άλλους γνωστούς παραγωγούς, για να λάβει πληροφορίες σχετικά με τους οικονομικούς δείκτες που αφορούσαν ένα μεγαλύτερο αριθμό παραγωγών της Ένωσης. Απαντήσεις σε αυτά τα συνοπτικά ερωτηματολόγια έστειλαν επτά παραγωγοί. 5. Επαλήθευση των στοιχείων που ελήφθησαν (15) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για να προσδιορίσει αν συνεχιζόταν ή ήταν πιθανό να επαναληφθεί η πρακτική ντάμπινγκ και η ζημία σε βάρος των συμφερόντων της Ένωσης. Πραγματοποιήθηκαν επιτόπου επαληθεύσεις των στοιχείων στις εγκαταστάσεις των ακόλουθων εταιρειών: 5.1. Παραγωγοί της Ένωσης - GARNICA PLYWOOD SA (Ισπανία), - JEAN THÉBAULT SAS (Γαλλία), - JOUBERT ST JEAN D’ANGÉLY SAS (Γαλλία). 5.2. Παραγωγοί στην ανάλογη χώρα - EKOL KONTRPLAK, Tasköprü (Τουρκία). B. ΤΟ ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (16) Το υπό εξέταση προϊόν είναι το ίδιο με αυτό της αρχικής έρευνας και ορίζεται ως εξής: κόντρα πλακέ που αποτελείται αποκλειστικά από φύλλα ξύλου, κάθε στρώση του οποίου έχει πάχος που δεν υπερβαίνει τα 6 mm, με μία τουλάχιστον εξωτερική στρώση από οκουμέ που δεν φέρει μόνιμη επικάλυψη από άλλα υλικά, καταγωγής ΛΔΚ, το οποίο επί του παρόντος υπάγεται στον κωδικό ΣΟ ex 4412 31 10 (πρώην ex 4412 13 10). Το υπό εξέταση προϊόν χρησιμοποιείται σε μεγάλο φάσμα τελικών χρήσεων. Χρησιμοποιείται στον οικοδομικό κλάδο σε εξωτερικά τεχνουργήματα ξυλουργικής και σε δομικά στοιχεία από ξύλο για επένδυση, σε εξώφυλλα, εξωτερικά κρηπιδώματα και κιγκλιδώματα και κιγκλιδώματα και κρηπιδώματα υδατορρευμάτων. Χρησιμοποιείται επίσης για πιο διακοσμητικούς σκοπούς, μεταξύ άλλων στις οδικές μεταφορές (π.χ. αυτοκίνητα, λεωφορεία, ρυμουλκούμενα οχήματα και αυτοκινούμενα τροχόσπιτα), στις θαλάσσιες μεταφορές (σκάφη), στη βιομηχανία κατασκευής επίπλων και θυρών. (17) Υπάρχουν δύο κύριοι τύποι κόντρα πλακέ οκουμέ: το κόντρα πλακέ που αποτελείται αποκλειστικά από ξύλο οκουμέ («αμιγώς οκουμέ») και το κόντρα πλακέ με μία τουλάχιστον από τις εξωτερικές όψεις από οκουμέ («εξωτερικής όψης οκουμέ»), ενώ το υπόλοιπο αποτελείται από άλλου είδους ξύλο. Και οι δύο κύριοι τύποι κόντρα πλακέ οκουμέ έχουν την ίδια εξωτερική εμφάνιση. Παρά τις διαφορές ως προς τις μηχανικές ιδιότητες, όλοι έχουν τα ίδια βασικά χαρακτηριστικά και, κατά βάση, τις ίδιες χρήσεις. 2. Ομοειδές προϊόν (18) Όπως αποδείχθηκε κατά την αρχική έρευνα και επιβεβαιώθηκε με την παρούσα έρευνα, έχει διαπιστωθεί ότι το κόντρα πλακέ οκουμέ που κατασκευάζεται στην ΛΔΚ και πωλείται στην εγχώρια αγορά, καθώς και το προϊόν που κατασκευάζεται και πωλείται στην Ένωση από τον κλάδο παραγωγής της Ένωσης έχουν βασικά τα ίδια φυσικά και τεχνικά χαρακτηριστικά και τις ίδιες χρήσεις. Κατά συνέπεια, τα προϊόντα αυτά θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ H ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ (19) Σύμφωνα με το άρθρο 11 παράγραφος 2 του βασικού κανονισμού, εξετάστηκε αν υπήρχε πιθανότητα να συνεχιστεί ή να επαναληφθεί η πρακτική ντάμπινγκ μετά από ενδεχόμενη λήξη της ισχύος των μέτρων που εφαρμόζονται σε βάρος της ΛΔΚ. (20) Όπως αναφέρεται στην αιτιολογική σκέψη 11, σύμφωνα με το άρθρο 18 του βασικού κανονισμού, και επειδή δεν υπήρξε συνεργασία με κινέζους παραγωγούς-εξαγωγείς, η ανάλυση της πιθανότητας να συνεχιστεί ή να επαναληφθεί η πρακτική ντάμπινγκ έπρεπε να βασιστεί σε πληροφορίες που είχε στη διάθεσή της η Επιτροπή από άλλες πηγές. Εφόσον δεν υπήρχαν διαθέσιμα στοιχεία για τους συγκεκριμένους τύπους προϊόντος που εξάγονται στην Ένωση από τη ΛΔΚ, η σύγκριση της κανονικής αξίας με τις τιμές εξαγωγής έπρεπε να περιοριστεί στους δύο κύριους τύπους κόντρα πλακέ οκουμέ οι οποίοι αναφέρονται στην αιτιολογική σκέψη 17. (21) Ως εκ τούτου, η ανάλυση βασίστηκε κυρίως στις στατιστικές της Eurostat για το εμπόριο. Επιπλέον, ένας κινέζος παραγωγός - εξαγωγέας υπέβαλλε μέχρι τον Ιούνιο του 2009 τις απαιτούμενες περιοδικές εκθέσεις παρακολούθησης βάσει της αιτιολογικής σκέψης 61 του κανονισμού (ΕΚ) αριθ. 1942/2004. Συνεπώς, στοιχεία από αυτές τις εκθέσεις μπορούσαν να χρησιμοποιηθούν σε κάποιο βαθμό στην ανάλυση της πιθανότητας να συνεχιστεί ή να επαναληφθεί η πρακτική ντάμπινγκ. 1. Κανονική αξία 1.1. Ανάλογη χώρα (22) Σύμφωνα με το άρθρο 2 παράγραφος 7 στοιχείο α) του βασικού κανονισμού, στις οικονομίες σε στάδιο μετάβασης, η κανονική αξία για τους παραγωγούς-εξαγωγείς στους οποίους δεν έχει αναγνωριστεί καθεστώς οικονομίας της αγοράς πρέπει να καθοριστεί με βάση την τιμή ή την κατασκευασμένη αξία σε τρίτη χώρα με οικονομία αγοράς (ανάλογη χώρα). (23) Στην ανακοίνωση για την έναρξη της διαδικασίας, η Τουρκία, η οποία είχε ήδη χρησιμοποιηθεί ως ανάλογη χώρα στην αρχική έρευνα, κρίθηκε κατάλληλη ανάλογη χώρα για τον καθορισμό της κανονικής αξίας για τη ΛΔΚ στην παρούσα επανεξέταση ενόψει της λήξης της ισχύος των μέτρων. Αν και τα ενδιαφερόμενα μέρη κλήθηκαν να σχολιάσουν την επιλογή της Τουρκίας, δεν υπήρξε καμία ανταπόκριση. Κατά συνέπεια, βάσει των διαθέσιμων στοιχείων κατά τον χρόνο της επιλογής, κρίθηκε ότι η Τουρκία ήταν η καταλληλότερη ανάλογη χώρα. 1.2. Καθορισμός της κανονικής αξίας (24) Ένας τούρκος παραγωγός συνεργάστηκε και υπέβαλε απάντηση στο ερωτηματολόγιο. Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία υπολογίστηκε με βάση τα δεδομένα που επαληθεύθηκαν στις εγκαταστάσεις του εν λόγω συνεργαζόμενου τούρκου παραγωγού, σύμφωνα με τα κατωτέρω. (25) Η κανονική αξία προσδιορίστηκε και για τους δύο κύριους τύπους προϊόντος που περιγράφονται στην αιτιολογική σκέψη 17. Για τον ένα κύριο τύπο προϊόντος η κανονική αξία υπολογίστηκε με βάση τις τιμές που καταβάλλονται ή είναι καταβλητέες στην εγχώρια αγορά της Τουρκίας, εφόσον αυτές αφορούν αντιπροσωπευτικές ποσότητες σε συνήθεις εμπορικές συναλλαγές. Για τον άλλο κύριο τύπο του προϊόντος, που παράγεται από τον τούρκο παραγωγό αλλά δεν πωλείται στην εγχώρια αγορά, χρησιμοποιήθηκε η κατασκευασμένη κανονική αξία σύμφωνα με το άρθρο 2 παράγραφος 3 του βασικού κανονισμού. (26) Για τον υπολογισμό της κανονικής αξίας σύμφωνα με το άρθρο 2 παράγραφος 3 του βασικού κανονισμού, στο μέσο κόστος παραγωγής κατά την ΠΕΕ προστέθηκαν τα έξοδα πώλησης, τα γενικά και διοικητικά έξοδα και το μέσο σταθμισμένο κέρδος από τις πωλήσεις του ομοειδούς προϊόντος στην εγχώρια αγορά κατά τις συνήθεις εμπορικές πράξεις. 2. Τιμή εξαγωγής (27) Όπως προαναφέρθηκε, επειδή δεν υπήρξε η παραμικρή συνεργασία από κινέζους παραγωγούς-εξαγωγείς, και σύμφωνα με το άρθρο 18 του βασικού κανονισμού, η τιμή εξαγωγής υπολογίστηκε με βάση τις διαθέσιμες στατιστικές της Eurostat για το εμπόριο. Επειδή ή Eurostat δεν διαθέτει πληροφορίες ανά τύπο προϊόντος κόντρα πλακέ οκουμέ, ώστε να εκτιμηθούν οι τιμές εξαγωγής για τον καθένα από τους δύο κύριους τύπους κόντρα πλακέ οκουμέ, τα στοιχεία αυτά προσαρμόστηκαν βάσει της ποσοστιαίας διαφοράς των τιμών μεταξύ του αμιγώς οκουμέ και του εξωτερικής όψης οκουμέ κόντρα πλακέ που παρατηρήθηκε για το συνεργαζόμενο τούρκο παραγωγό. Η διαφορά τιμών που υπολογίστηκε με αυτό τον τρόπο εφαρμόστηκε στη συνέχεια στις μέσες σταθμισμένες τιμές της Eurostat. (28) Όσον αφορά τον όγκο των εξαγωγών, με βάση τις συνολικές ποσότητες της Eurostat, υπολογίστηκε ο όγκος των κινεζικών εξαγωγών για κάθε ένα από τους δύο κύριους τύπους κόντρα πλακέ οκουμέ, με βάση την αναλογία μεταξύ του αμιγώς οκουμέ και του εξωτερικής όψης οκουμέ που παρατηρήθηκε στις αναφερόμενες στην αιτιολογική σκέψη 21 εκθέσεις παρακολούθησης για την περίοδο που συμπίπτει με την ΠΕΕ. 3. Σύγκριση (29) Για να διασφαλιστεί μια δίκαιη σύγκριση ανάμεσα στην κανονική αξία και την τιμή εξαγωγής, ελήφθη δεόντως υπόψη η μορφή των προσαρμογών για τις διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Βάσει των ανωτέρω, αφαιρέθηκαν, κατά περίπτωση και εφόσον αυτό ήταν δικαιολογημένο, οι προσαρμογές για τα έξοδα μεταφοράς, τον θαλάσσιο ναύλο και τα έξοδα ασφάλισης, εργασιών διεκπεραίωσης, φόρτωσης καθώς και τα παρεπόμενα έξοδα. Επειδή δεν υπήρξε συνεργασία εκ μέρους των κινέζων παραγωγών-εξαγωγέων, τα ποσά αυτών των προσαρμογών υπολογίστηκαν με βάση τα διαθέσιμα στοιχεία. 4. Περιθώριο ντάμπινγκ (30) Το διαπιστωθέν περιθώριο ντάμπινγκ, εκφρασμένο ως ποσοστό της τιμής CIF ελεύθερο στα σύνορα της Ένωσης πριν από την καταβολή του δασμού ήταν 34,2 %. 5. Πιθανή ανάπτυξη των εισαγωγών σε περίπτωση κατάργησης των μέτρων 5.1. Προκαταρκτικές παρατηρήσεις (31) Πέρα από την ανάλυση της ύπαρξης ντάμπινγκ κατά την ΠΕΕ, εξετάστηκε και το ενδεχόμενο να συνεχιστεί η πρακτική ντάμπινγκ. Επειδή δεν υπήρξε συνεργασία από κανέναν κινέζο παραγωγό-εξαγωγέα, τα κατωτέρω συμπεράσματα σχετικά με τον όγκο των εισαγωγών και τη μη χρησιμοποιούμενη παραγωγική ικανότητα βασίζονται στα διαθέσιμα στοιχεία, σύμφωνα με το άρθρο 18 του βασικού κανονισμού, και συγκεκριμένα στις στατιστικές για το εμπόριο και τις παρατηρήσεις ενδιαφερομένων μερών. 5.2. Όγκος των εισαγωγών (32) Σύμφωνα με τις στατιστικές της Eurostat για το εμπόριο, οι πραγματικές εισαγωγές κόντρα πλακέ οκουμέ από τη ΛΔΚ στην Ένωση μειώθηκαν σημαντικά μετά την αρχική ΕΠ, αλλά οι κινέζοι παραγωγοί μπόρεσαν να διατηρήσουν την παρουσία τους στην αγορά στην Ένωση με μερίδιο αγοράς 4,7 % κατά την ΠΕΕ. 5.3. Παραγωγική ικανότητα, μη χρησιμοποιούμενη παραγωγική ικανότητα (33) Ελλείψει συνεργασίας με τους κινέζους παραγωγούς-εξαγωγείς κόντρα πλακέ οκουμέ, εξετάστηκε η κατάσταση του κινεζικού κλάδου παραγωγής κόντρα πλακέ στο σύνολό του (παραγωγοί κόντρα πλακέ από όλα τα είδη ξυλείας). Όπως αναφέρεται στην αιτιολογική σκέψη 89 του κανονισμού (ΕΚ) αριθ. 988/2004 της Επιτροπής (5) για την επιβολή προσωρινών δασμών αντιντάμπινγκ κατά τη διάρκεια της αρχικής έρευνας, οι παραγωγοί κόντρα πλακέ μπορούν και όντως παράγουν κόντρα πλακέ από διαφορετικά είδη ξύλου με τη χρησιμοποίηση του ίδιου εξοπλισμού. Ο αιτών υπέβαλε υπολογισμό του όγκου κόντρα πλακέ οκουμέ που παρήχθη στη ΛΔΚ με βάση τον αριθμό των κορμών οκουμέ που ήταν διαθέσιμοι στην κινεζική αγορά, ο οποίος υπολογίστηκε περίπου σε 900 000 κυβικά μέτρα για την ΠΕΕ. Ο αιτών υπολόγισε επίσης ότι το 85 % περίπου ή 765 000 κυβικά μέτρα χρησιμοποιούνται για την παραγωγή κόντρα πλακέ. Είναι δύσκολο να υπολογιστεί η πραγματική παραγωγή κόντρα πλακέ οκουμέ, καθώς και το μείγμα του προϊόντος, το οποίο έχει σημαντική επίπτωση στις πιθανές παραγόμενες ποσότητες και είναι άγνωστο επειδή δεν συνεργάστηκε κανένας κινέζος παραγωγός-εξαγωγέας. Εντούτοις, από την εκτίμηση της παραγωγικής ικανότητας που βασίζεται στους κορμούς οκουμέ συνάγεται σαφώς ότι, σε κάθε υπόθεση για το μείγμα προϊόντος, η παραγωγική ικανότητα στη ΛΔΚ είναι κατά πολύ ανώτερη από τις ποσότητες που καταναλώνονται στην αγορά της Ένωσης (291 000 κυβικά μέτρα κατά την ΠΕΕ, βλέπε αιτιολογική σκέψη 41). (34) Επιπλέον, διαπιστώθηκε, τόσο κατά την τρέχουσα επανεξέταση όσο και κατά την αρχική έρευνα, ότι κόντρα πλακέ που κατασκευάζεται από διαφορετικά είδη ξυλείας παράγεται από τις ίδιες επιχειρήσεις με τον ίδιο εξοπλισμό. Κατά συνέπεια, μπορεί να αναμένεται ότι, εάν δεν εφαρμοστούν μέτρα, οι κινέζοι παραγωγοί που σήμερα εστιάζονται στην παραγωγή άλλων λιγότερο κερδοφόρων τύπων κόντρα πλακέ μπορεί να μεταστρέφουν όλο και περισσότερο την παραγωγή τους προς το κόντρα πλακέ οκουμέ. Σύμφωνα με τις κινεζικές στατιστικές για τις εξαγωγές, οι κινεζικές εξαγωγές κόντρα πλακέ αντιπροσώπευαν ποσότητα μεγαλύτερη των 5 εκατ. κυβικών μέτρων κατά την ΠΕΕ, ή 17 φορές το μέγεθος της αγοράς κόντρα πλακέ οκουμέ της Ένωσης. Συνεπώς, απαιτείται μόνο μία μικρή μεταστροφή στο μείγμα του προϊόντος για να αυξηθούν ουσιαστικά οι διαθέσιμες ποσότητες κόντρα πλακέ οκουμέ για εξαγωγές. 5.4. Όγκος και τιμή εισαγωγών από τη ΛΔΚ στην Ένωση και σε άλλες τρίτες χώρες (35) Το 2009, με βάση τα κινεζικά στοιχεία για τις εξαγωγές, η Ένωση ήταν τόπος προορισμού μόνο για ένα μικρό ποσοστό (περίπου 5 %) των κινεζικών εξαγωγών κόντρα πλακέ από τροπική ξυλεία. Σε σύγκριση με τις τιμές σε άλλες αγορές, οι πωλήσεις αυτές πραγματοποιούνταν σε σχετικά υψηλές τιμές πωλήσεων. Κατά συνέπεια, είναι πιθανό, εάν καταργηθούν τα μέτρα, να διοχετευτεί στην Ένωση ένα μεγαλύτερο ποσοστό των κινεζικών εξαγωγών κόντρα πλακέ οκουμέ. 5.5. Συμπέρασμα σχετικά με την πιθανότητα συνέχισης του ντάμπινγκ (36) Η έρευνα κατέδειξε ότι το υπό εξέταση προϊόν εξακολουθεί να πωλείται στην αγορά της Ένωσης σε τιμές που αποτελούν αντικείμενο ντάμπινγκ και όχι σε ασήμαντες ποσότητες. Επιπλέον, από τα διαθέσιμα στοιχεία συνάγεται ότι οι παραγόμενες ποσότητες στην ΛΔΚ είναι πολύ υψηλές και ότι το μερίδιο των εξαγωγών της Κίνας προς την Ένωση είναι σήμερα περιορισμένο λόγω των εφαρμοζόμενων μέτρων. Ως προς αυτό, μπορεί να θεωρηθεί ότι κόντρα πλακέ οκουμέ που εξάγεται σήμερα προς άλλες χώρες σε χαμηλότερες τιμές θα κατευθυνθεί εκ νέου στην αγορά της Ένωσης, εάν καταργηθούν τα μέτρα. Ακόμη, οι κινέζοι παραγωγοί κόντρα πλακέ αναμένεται να αυξήσουν την παραγωγή τους κόντρα πλακέ οκουμέ, εάν καταργηθούν τα μέτρα, διότι η αγορά κόντρα πλακέ οκουμέ της Ένωσης είναι σχετικά κερδοφόρα. (37) Με βάση τα ανωτέρω πορίσματα, εξάγεται το συμπέρασμα ότι είναι πιθανό να συνεχιστεί η πρακτική ντάμπινγκ, εάν επιτραπεί η κατάργηση των τρεχόντων μέτρων αντιντάμπινγκ. Δ. ΟΡΙΣΜΟΣ ΤΟΥ ΚΛΑΔΟΥ ΠΑΡΑΓΩΓΗΣ ΤΗΣ ΕΝΩΣΗΣ (38) Στο εσωτερικό της Ένωσης, το ομοειδές προϊόν είναι γνωστό ότι κατασκευάζεται από δεκαέξι παραγωγούς στην Κύπρο, τη Γαλλία, την Ελλάδα, την Ιταλία, την Πορτογαλία και την Ισπανία. Η συνολική παραγωγή της Ένωσης εκτιμάται περίπου σε 235 000 κυβικά μέτρα (m3). Οι παραγωγοί της Ένωσης που αντιπροσωπεύουν το σύνολο της παραγωγής της αποτελούν τον κλάδο παραγωγής της ΕΕ κατά την έννοια του άρθρου 4 παράγραφος 1 του βασικού κανονισμού. Κατά την περίοδο που εξετάστηκε στην αρχική έρευνα, η αγορά της Ένωσης αποτελούνταν από τα κράτη μέλη της ΕΕ15. Εντούτοις, επειδή η παραγωγή κόντρα πλακέ οκουμέ στα δώδεκα νέα κράτη μέλη της Ένωσης είναι μάλλον ασήμαντη, είναι σκόπιμο να γίνει σύγκριση ανάμεσα στην τρέχουσα και την αρχική έρευνα. (39) Όπως αναφέρθηκε στην αιτιολογική σκέψη 10, διενεργήθηκε αναλυτική έρευνα σε δείγμα τριών παραγωγών που αντιπροσωπεύουν περίπου το 30 % των πωλήσεων της Ένωσης από όλους τους παραγωγούς της Ένωσης σε μη συνδεδεμένους πελάτες κατά την ΠΕΕ και περίπου το 26 % της παραγωγής όλων των παραγωγών της Ένωσης κατά την ΠΕΕ. Το δείγμα αποτελούνταν από τις ακόλουθες εταιρείες: - GARNICA PLYWOOD SA (Ισπανία), - JEAN THEBAULT SAS (Γαλλία), - JOUBERT ST JEAN D’ANGELY SAS (Γαλλία). E. Η ΚΑΤΑΣΤΑΣΗ ΣΤΗΝ ΑΓΟΡΑ ΤΗΣ ΕΝΩΣΗΣ 1. Η κατανάλωση στην Ένωση (40) Η κατανάλωση κόντρα πλακέ οκουμέ στην Ένωση προσδιορίστηκε με βάση τις ποσότητες των πωλήσεων του κλάδου παραγωγής της ΕΕ και άλλων παραγωγών της Ένωσης στην αγορά της Ένωσης και τον όγκο των εισαγωγών από τρίτες χώρες στην Ένωση με βάση τα στοιχεία της Eurostat. (41) Συνολικά, η κατανάλωση στην Ένωση το διάστημα από την ΕΠ της αρχικής έρευνας μέχρι την ΠΕΕ της τρέχουσας επανεξέτασης μειώθηκε κατά 35 %. Κατά την περίοδο που εξετάζεται στην τρέχουσα επανεξέταση, η κατανάλωση της Ένωσης μειώθηκε κατά 22 %. Αυτό αποδίδεται γενικά στο γεγονός ότι το κόντρα πλακέ οκουμέ έχει υποκατασταθεί σε κάποιο βαθμό από άλλα είδη τροπικής ξυλείας, όπως τα red canarium, bankirai ή meranti. Το 2008 και την ΠΕΕ, η οικονομική κρίση και η συνακόλουθη μείωση ορισμένων βιομηχανικών δραστηριοτήτων συνέβαλε στη μείωση της ζήτησης κόντρα πλακέ οκουμέ στην Ένωση. 2006 2007 2008 ΠΕΕ Συνολική κατανάλωση της Ένωσης (m3) 375 105 382 976 339 914 291 421 Δείκτης (2006 = 100) 100 102 91 78 Πηγή: Απαντήσεις στο ερωτηματολόγιο, αίτηση επανεξέτασης και Eurostat 2. Όγκος, μερίδιο αγοράς και τιμές των εισαγωγών από τη ΛΔΚ (42) Οι πραγματικές εισαγωγές του υπό εξέταση προϊόντος στην Ένωση μειώθηκαν από 83 606 κυβικά μέτρα κατά την αρχική ΕΠ σε 23 531 m3 το 2006. Κατά συνέπεια, οι εισαγωγές αυτές αυξήθηκαν κατά ποσοστό άνω του 20 % από το 2006 έως το 2008 και μειώθηκαν απότομα από το 2008 έως την ΠΕΕ στο 54 % του επιπέδου το 2006. Εισαγωγές (m3) 2006 2007 2008 ΠΕΕ ΛΔΚ 23 531 37 023 28 493 12 620 Δείκτης (2006 = 100) 100 157 121 54 Πηγή: Eurostat (43) Το αντίστοιχο μερίδιο αγοράς αυξήθηκε κατά 3,4 εκατοστιαίες μονάδες από το 2006 έως το 2007. Μειώθηκε κατά 1,3 εκατοστιαίες μονάδες από το 2007 έως το 2008 και παρουσίασε περαιτέρω μείωση κατά 4,1 εκατοστιαίες μονάδες από το 2008 έως την ΠΕΕ. Συνολικά, το μερίδιο αγοράς των κινεζικών εισαγωγών στην Ένωση μειώθηκε κατά 2 εκατοστιαίες μονάδες κατά την εξεταζόμενη περίοδο. Μερίδια αγοράς 2006 2007 2008 ΠΕΕ ΛΔΚ 6,3 % 9,7 % 8,4 % 4,3 % Πηγή: Απαντήσεις στο ερωτηματολόγιο, αίτηση επανεξέτασης και Eurostat (44) Οι μέσες τιμές των εισαγωγών του υπό εξέταση προϊόντος από τη ΛΔΚ αυξήθηκαν κατά 32 % από το 2006 μέχρι την ΠΕΕ. Συγκεκριμένα, οι τιμές αυτές αυξήθηκαν κατά 22 % μεταξύ του 2006 και του 2007, κατά 3 επιπλέον εκατοστιαίες μονάδες μεταξύ του 2007 και του 2008 και κατά επιπλέον 7 εκατοστιαίες μονάδες μεταξύ του 2008 και της ΠΕΕ. Εισαγωγές (EUR/m3) 2006 2007 2008 ΠΕΕ ΛΔΚ 485 590 608 642 Δείκτης (2006 = 100) 100 122 125 132 Πηγή: Eurostat 3. Πώληση σε χαμηλότερες τιμές (45) Για να εξεταστεί αν υπήρξαν πωλήσεις σε τιμές χαμηλότερες από αυτές τις Ένωσης, έγινε σύγκριση ανάμεσα στις μέσες σταθμισμένες τιμές πώλησης ανά τύπο προϊόντος για τις πωλήσεις που πραγματοποίησε ο κλάδος παραγωγής της Ένωσης σε μη συνδεδεμένους πελάτες στην αγορά της Ένωσης και στις αντίστοιχες μέσες σταθμισμένες τιμές εξαγωγής των εξεταζόμενων εισαγωγών. Η εν λόγω σύγκριση έγινε αφού προηγουμένως αφαιρέθηκαν οι εκπτώσεις και μειώσεις. (46) Σε αυτή τη βάση, διαπιστώθηκε ότι οι μέσες τιμές των κινεζικών εισαγωγών ήταν χαμηλότερες από τις τιμές πώλησης του κλάδου παραγωγής της Ένωσης κατά 10 % κατά την ΠΕΕ. (47) Στην αρχική έρευνα πραγματοποιήθηκε προσαρμογή για τη διαφορά της ποιότητας μεταξύ του εξεταζόμενου προϊόντος που εισάγεται από τη ΛΔΚ και του ομοειδούς προϊόντος που πωλείται από τον κλάδο παραγωγής της Ένωσης. Στην παρούσα έρευνα, η κωδικοποίηση των τύπων προϊόντος στα ερωτηματολόγια προσαρμόστηκε κατά τρόπο που να λαμβάνεται αυτό υπόψη. Κατά συνέπεια, εφόσον κατά την παρούσα έρευνα ελήφθη υπόψη η διαφορά ως προς την ποιότητα και δεν ελήφθησαν στοιχεία από κινέζους παραγωγούς-εξαγωγείς σχετικά με ενδεχόμενες πρόσθετες διαφορές ποιότητας, η προσαρμογή που πραγματοποιήθηκε κατά την αρχική έρευνα δεν εφαρμόστηκε στην παρούσα έρευνα. Κατά τη διάρκεια της ΕΠ της αρχικής έρευνας, τα υπό εξέταση προϊόντα καταγωγής ΛΔΚ πωλήθηκαν στην Ένωση σε τιμές χαμηλότερες κατά 11 % έως 52 % από τις τιμές του κλάδου παραγωγής της Ένωσης. 4. Η οικονομική κατάσταση του κλάδου παραγωγής της ΕΕ (48) Έχουν αναλυθεί όλοι οι δείκτες σχετικά με τη ζημία που απαριθμούνται στο άρθρο 3 παράγραφος 5 του βασικού κανονισμού. Αναλύθηκαν δείκτες για τον όγκο της παραγωγής, την παραγωγική ικανότητα, τη χρησιμοποίηση της ικανότητας, την απασχόληση, τον όγκο των πωλήσεων, τις τιμές πωλήσεων, την παραγωγικότητα και το μερίδιο αγοράς, βάσει των στοιχείων που συγκεντρώθηκαν για το σύνολο του κλάδου παραγωγής της Ένωσης. Όσον αφορά όλους τους άλλους δείκτες ζημίας, η εξέτασή τους βασίστηκε στα στοιχεία που υπέβαλαν οι παραγωγοί του δείγματος, τα οποία επαληθεύθηκαν στις εγκαταστάσεις της κάθε εταιρείας. α) Παραγωγή (49) Ο όγκος της παραγωγής του κλάδου παραγωγής της Ένωσης αυξήθηκε κατά 31 % μεταξύ του 2006 και του 2007 και μειώθηκε κατά 2 εκατοστιαίες μονάδες μεταξύ του 2007 και του 2008 και κατά επιπλέον 13 εκατοστιαίες μονάδες μεταξύ του 2008 και της ΠΕΕ. Παρά την αύξηση κατά 16 % του όγκου παραγωγής μεταξύ του 2006 και της ΠΕΕ, ο όγκος της παραγωγής του κλάδου παραγωγής της Ένωσης παραμένει σε επίπεδα χαμηλότερα από τις ποσότητες που διαπιστώθηκαν στην αρχική έρευνα, δηλαδή από 283 265 κυβικά μέτρα το 2002 και 267 591 κατά την αρχική ΕΠ. 2006 2007 2008 ΠΕΕ Παραγωγή (m3) 203 604 267 155 263 080 235 182 Δείκτης (2006 = 100) 100 131 129 116 Πηγή: Απαντήσεις στο ερωτηματολόγιο και αίτηση επανεξέτασης β) Παραγωγική ικανότητα και χρησιμοποίηση ικανότητας (50) Η παραγωγική ικανότητα του κλάδου παραγωγής της Ένωσης αυξήθηκε κατά 33 % μεταξύ του 2006 και του 2007 και κατά επιπλέον 12 εκατοστιαίες μονάδες μεταξύ του 2007 και του 2008. Μεταξύ του 2008 και της ΠΕΕ, η παραγωγική ικανότητα παρέμεινε σταθερή. Συνολικά, η παραγωγική ικανότητα του κλάδου παραγωγής της Ένωσης αυξήθηκε κατά 45 % κατά την εξεταζόμενη περίοδο. Η χρησιμοποίηση ικανότητας ήταν 51 % το 2006 και μειώθηκε στο 41 % κατά την ΠΕΕ. 2006 2007 2008 ΠΕΕ Παραγωγική ικανότητα (m3) 399 016 532 415 578 484 577 205 Δείκτης (2006 = 100) 100 133 145 145 Χρησιμοποίηση ικανότητας 51 % 50 % 45 % 41 % Δείκτης (2006 = 100) 100 98 89 80 Πηγή: Απαντήσεις στο ερωτηματολόγιο και αίτηση επανεξέτασης γ) Απασχόληση (51) Το επίπεδο απασχόλησης στον κλάδο παραγωγής της Ένωσης παρουσίασε αύξηση κατά 11 % μεταξύ του 2006 και της ΠΕΕ. Συγκεκριμένα, ο αριθμός των απασχολουμένων αυξήθηκε κατά 21 % από το 2006 έως το 2007 και παρέμεινε κοντά σε αυτό το επίπεδο το 2008. Μεταξύ του 2008 και της ΠΕΕ, ο αριθμός απασχολουμένων μειώθηκε κατά 9 %. Το κλείσιμο επιχειρήσεων και η αναδιάρθρωση του κλάδου είχαν ως αποτέλεσμα το επίπεδο απασχόλησης κατά την εξεταζόμενη περίοδο να μην φθάσει ποτέ στα επίπεδα που σημειώθηκαν κατά την αρχική έρευνα. 2006 2007 2008 ΠΕΕ Απασχόληση (άτομα) 883 1 064 1 060 983 Δείκτης (2006 = 100) 100 121 120 111 Πηγή: Απαντήσεις στο ερωτηματολόγιο και αίτηση επανεξέτασης δ) Όγκος πωλήσεων (52) Κατά την εξεταζόμενη περίοδο, ο όγκος των πωλήσεων στην Ένωση των παραγωγών της Ένωσης σε μη συνδεδεμένους πελάτες μειώθηκε κατά 16 %. Μεταξύ του 2006 και του 2007, οι πωλήσεις παρέμειναν σταθερές και στη συνέχεια μειώθηκαν το 2008 και κατά την ΠΕΕ. Ο όγκος των πωλήσεων κατά την εξεταζόμενη περίοδο ήταν της ίδιας τάξης μεγέθους σε σύγκριση με την περίοδο που εξετάστηκε στην αρχική έρευνα. 2006 2007 2008 ΠΕΕ Όγκος πωλήσεων στην Ένωση (m3) 277 739 272 341 242 728 233 333 Δείκτης (2006 = 100) 100 98 87 84 Πηγή: Απαντήσεις στο ερωτηματολόγιο και αίτηση επανεξέτασης ε) Τιμές πωλήσεων (53) Μεταξύ του 2006 και του 2007, οι μέσες τιμές πώλησης του κλάδου παραγωγής της Ένωσης στην αγορά της Ένωσης σε μη συνδεδεμένους πελάτες αυξήθηκε κατά 13 % και κατά επιπλέον 5 εκατοστιαίες μονάδες μεταξύ του 2007 και του 2008. Κατά την ΠΕΕ, οι τιμές αυτές επανήλθαν στο επίπεδο του 2007. Συνολικά, οι τιμές πώλησης της Ένωσης αυξήθηκαν κατά 13 % κατά την εξεταζόμενη περίοδο. 2006 2007 2008 ΠΕΕ Τιμή κατά μονάδα προϊόντος στην αγορά της Ένωσης (EUR/m3) 786 885 930 887 Δείκτης (2006 = 100) 100 113 118 113 Πηγή: Απαντήσεις στο ερωτηματολόγιο και αίτηση επανεξέτασης στ) Παραγωγικότητα (54) Η παραγωγικότητα του εργατικού δυναμικού των παραγωγών της Ένωσης, που μετράται ως ετήσια παραγωγή (κυβικά μέτρα) ανά απασχολούμενο, αυξήθηκε κατά 4 % κατά την εξεταζόμενη περίοδο. Αυτό αντανακλά το γεγονός ότι η παραγωγή αυξήθηκε με ταχύτερο ρυθμό σε σχέση με το επίπεδο της απασχόλησης και αυτό είναι μια ένδειξη της βελτίωσης της αποδοτικότητας των παραγωγών της Ένωσης. 2006 2007 2008 ΠΕΕ Παραγωγικότητα (m3 ανά απασχολούμενο) 231 251 248 239 Δείκτης (2006 = 100) 100 109 108 104 Πηγή: Απαντήσεις στο ερωτηματολόγιο και αίτηση επανεξέτασης ζ) Μερίδιο αγοράς (55) Το μερίδιο αγοράς του κλάδου παραγωγής της Ένωσης αυξήθηκε περίπου κατά 6 % κατά την εξεταζόμενη περίοδο. Ειδικότερα, μειώθηκε κατά 3 εκατοστιαίες μονάδες μεταξύ του 2006 και του 2007 και παρέμεινε σχετικά σταθερό μεταξύ του 2007 και του 2008. Μεταξύ του 2008 και της ΠΕΕ, αυξήθηκε κατά 8,6 % φτάνοντας το 80,2 %. Η αύξηση του μεριδίου αγοράς του κλάδου παραγωγής της Ένωσης κατά την εξεταζόμενη περίοδο αντανακλά μείωση των πωλήσεων στην Ένωση έναντι μεγαλύτερης μείωσης της κατανάλωσης στην Ένωση. 2006 2007 2008 ΠΕΕ Μερίδιο αγοράς των παραγωγών της Ένωσης 74,3 % 71,3 % 71,6 % 80,2 % Πηγή: Απαντήσεις στο ερωτηματολόγιο και αίτηση επανεξέτασης και Eurostat η) Μέγεθος του περιθωρίου ντάμπινγκ και ανάκαμψη από τις επιπτώσεις προηγούμενων πρακτικών ντάμπινγκ (56) Κατά την ΠΕΕ, παρά τα ισχύοντα μέτρα, συνεχίστηκε η πρακτική ντάμπινγκ σε μεγάλη έκταση, αν και συνολικά σε χαμηλότερο επίπεδο από αυτό που είχε διαπιστωθεί κατά την αρχική έρευνα. Δεδομένου του όγκου και των τιμών των εισαγωγών ντάμπινγκ, η επίπτωση του πραγματικού περιθωρίου ντάμπινγκ, η οποία είναι σημαντική, δεν μπορεί να θεωρηθεί αμελητέα. Αν και θα μπορούσε να διαπιστωθεί σχετική ανάκαμψη από τις επιπτώσεις προηγούμενων πρακτικών ντάμπινγκ, ο κλάδος παραγωγής της Ένωσης εξακολουθεί να είναι ευάλωτος στις ζημιογόνες επιπτώσεις όλων των εισαγωγών ντάμπινγκ στην αγορά της Ένωσης. (57) Όσον αφορά τη συνολική κατάσταση του κλάδου παραγωγής της Ένωσης, διαπιστώθηκε ότι μετά την περίοδο της αρχικής έρευνας έκλεισαν διάφοροι παραγωγοί. Σύμφωνα με τα διαθέσιμα στοιχεία, ο μεγαλύτερος παραγωγός της Ένωσης κατά την αρχική ΕΠ κήρυξε πτώχευση το 2008, αφού αρχικά είχε μειώσει και στη συνέχεια διέκοψε πλήρως την παραγωγή. Δύο άλλοι παραγωγοί της Ένωσης που περιέχονταν στο δείγμα της αρχικής έρευνας έκλεισαν το 2005 και το 2006 αντίστοιχα. Ένας άλλος γάλλος παραγωγός έκλεισε επίσης στις αρχές του 2009. Επιπλέον, ένας έλληνας παραγωγός μείωσε ουσιαστικά την παραγωγή του. Οι εξελίξεις αυτές, ακόμη και αν μπορούν να αποδοθούν στην αύξηση του μεριδίου αγοράς των υπολοίπων παραγωγών της Ένωσης, δείχνουν ότι ο κλάδος παραγωγής της Ένωσης στο σύνολό του εξακολουθεί να είναι επισφαλής και ευάλωτος. α) Αποθέματα (58) Τα αποθέματα των ενωσιακών παραγωγών του δείγματος σχεδόν πενταπλασιάστηκαν κατά την εξεταζόμενη περίοδο. Εμφανίζονται μεγαλύτερα αποθέματα κατά την εξεταζόμενη περίοδο σε σύγκριση με την καλυπτόμενη περίοδο κατά την αρχική έρευνα, κατά την οποία το κόντρα πλακέ παράγονταν μόνο επί παραγγελία. Αυτό συνέβη ιδίως το 2008 και την ΠΕΕ εξαιτίας της μείωσης του όγκου των πωλήσεων. Δείγμα 2006 2007 2008 ΠΕΕ Τελικό απόθεμα (m3) 1 419 3 954 6 805 6 589 Δείκτης (2006 = 100) 100 279 480 464 Πηγή: Απαντήσεις στο ερωτηματολόγιο β) Μισθοί (59) Το ετήσιο κόστος εργασίας των ενωσιακών παραγωγών του δείγματος αυξήθηκε κατά 26 % κατά την εξεταζόμενη περίοδο. Ειδικότερα, το ετήσιο κόστος εργασίας αυξήθηκε κατά 29 % μεταξύ του 2006 και του 2007. Επιπλέον, μειώθηκε κατά 3 % μεταξύ του 2007 και του 2008. Μεταξύ του 2008 και της ΠΕΕ παρέμεινε σταθερό. Δείγμα 2006 2007 2008 ΠΕΕ Ετήσιο κόστος εργασίας (EUR) 6 429 123 8 262 078 8 125 944 8 100 326 Δείκτης (2006 = 100) 100 129 126 126 Πηγή: Απαντήσεις στο ερωτηματολόγιο γ) Αποδοτικότητα και απόδοση των επενδύσεων (60) Το επίπεδο κερδοφορίας των ενωσιακών παραγωγών του δείγματος ήταν 4,3 % το 2006 και αυξήθηκε σε 9,8 % και 8,3 % το 2007 και το 2008 αντίστοιχα ενώ στη συνέχεια μειώθηκε στο 5,9 % κατά την ΠΕΕ. Η απόδοση των επενδύσεων, εκφρασμένη ως ποσοστό της καθαρής λογιστικής αξίας των επενδύσεων, μειώθηκε κατά 51 % κατά την εξεταζόμενη περίοδο ή από 12,5 % το 2006 σε 6,2 % την ΠΕΕ. Δείγμα 2006 2007 2008 ΠΕΕ Κερδοφορία της Ένωσης (ποσοστό καθαρών πωλήσεων) 4,3 % 9,8 % 8,3 % 5,9 % Δείκτης (2006 = 100) 100 230 193 137 Απόδοση των επενδύσεων (κέρδος επί τοις εκατό της καθαρής λογιστικής αξίας των επενδύσεων) 12,5 % 13,6 % 12,1 % 6,2 % Δείκτης (2006 = 100) 100 109 97 49 Πηγή: Απαντήσεις στο ερωτηματολόγιο δ) Ταμειακές ροές και ικανότητα άντλησης κεφαλαίου (61) Οι καθαρές ταμειακές ροές των παραγωγών του δείγματος από τις λειτουργικές δραστηριότητες αυξήθηκε κατά 32 % την εξεταζόμενη περίοδο. Δεν υπήρχαν ενδείξεις ότι ο κλάδος παραγωγής της Ένωσης αντιμετώπιζε δυσκολίες άντλησης κεφαλαίου. Δείγμα 2006 2007 2008 ΠΕΕ Ταμειακές ροές (EUR) 10 507 019 11 414 266 15 892 091 13 853 776 Δείκτης (2006 = 100) 100 109 151 132 Πηγή: Απαντήσεις στο ερωτηματολόγιο ε) Επενδύσεις (62) Οι ετήσιες επενδύσεις των παραγωγών του δείγματος στην παραγωγή του ομοειδούς προϊόντος αυξήθηκαν κατά 10 % μεταξύ του 2006 και 2007, κατά 100 % μεταξύ του 2007 και του 2008 και επιπλέον κατά 16 % μεταξύ του 2008 και της ΠΕΕ. Συνολικά, οι επενδύσεις αυξήθηκαν κατά 126 % την εξεταζόμενη περίοδο. Δείγμα 2006 2007 2008 ΠΕΕ Καθαρές επενδύσεις (EUR) 3 588 258 3 959 491 7 520 975 8 108 166 Δείκτης (2006 = 100) 100 110 210 226 Πηγή: Απαντήσεις στο ερωτηματολόγιο 5. Συμπέρασμα για την οικονομική κατάσταση του κλάδου παραγωγής της Ένωσης (63) Από την ανάλυση των μακροοικονομικών και μικροοικονομικών δεδομένων συνάγεται ότι ο κλάδος παραγωγής της Ένωσης βρίσκεται σε σχετικά σταθερή κατάσταση. Συγκεκριμένα, το επίπεδο κερδοφορίας των ενωσιακών παραγωγών του δείγματος ανέκαμψε από το επίπεδο του -8,9 % το οποίο διαπιστώθηκε για τους παραγωγούς του δείγματος στην αρχική έρευνα και το μέσο επίπεδο κερδοφορίας διατηρήθηκε μεταξύ του 4,3 % και 9,8 % καθ’ όλη την εξεταζόμενη περίοδο. Επίσης, το μερίδιο αγοράς του κλάδου παραγωγής της Ένωσης αυξήθηκε σε μια συρρικνούμενη αγορά χάρη στα ισχύοντα μέτρα. ΣΤ. ΠΙΘΑΝΟΤΗΤΑ ΕΠΑΝΑΛΗΨΗΣ ΤΗΣ ΖΗΜΙΑΣ 1. Αντίκτυπος του προβλεπόμενου όγκου των εισαγωγών και επιπτώσεις στις τιμές σε περίπτωση κατάργησης των μέτρων (64) Αν και ο κλάδος παραγωγής της Ένωσης φαίνεται ότι έχει σταθεροποιηθεί και ανακάμψει από τις επιπτώσεις των εισαγωγών ντάμπινγκ από τη ΛΔΚ, δεν έχει ανακτήσει τα επίπεδα της παραγωγής, των πωλήσεων και της απασχόλησης της περιόδου πριν την αρχική έρευνα. Ορισμένοι παραγωγοί της Ένωσης έκλεισαν, γεγονός που αποδεικνύει ότι η κατάσταση του κλάδου παραγωγής στο σύνολό του εξακολουθεί να είναι σχετικά επισφαλής. (65) Από ορισμένα στοιχεία συνάγεται ότι είναι πιθανό να επαναληφθεί η ζημία, εάν πάψουν να εφαρμόζονται τα μέτρα. Πρώτον, με βάση τα τρέχοντα επίπεδα μείωσης των τιμών που διαπιστώθηκαν για τις εισαγωγές από την ΛΔΚ και με την παραδοχή ότι το σημερινό χαμηλό επίπεδο των τιμών των εισαγωγών θα συνεχισθεί ή και θα ενισχυθεί για ανακτηθεί το μερίδιο αγοράς που έχει απολεσθεί, ο κλάδος παραγωγής της Ένωσης δεν θα ήταν σε θέση να διατηρήσει το τρέχον επίπεδο τιμών. Αυτή η πιθανή συμπίεση των τιμών θα έθετε πράγματι σε κίνδυνο την τρέχουσα ανάκαμψη του κλάδου παραγωγής της Ένωσης και θα υπονόμευε την κερδοφορία του. (66) Δεύτερον, δεδομένης της σημαντικής παραγωγικής ικανότητας των κινέζων παραγωγών-εξαγωγέων, είναι επίσης πιθανό να αυξηθούν οι εισαγωγές ντάμπινγκ σε χαμηλά επίπεδα τιμών. Αυτό με τη σειρά του θα είχε σαν επακόλουθο την απώλεια πωλήσεων του κλάδου παραγωγής της Ένωσης στην αγορά και, δεδομένου του ήδη χαμηλού ποσοστού χρησιμοποίησης της ικανότητας κατά την ΠΕΕ, αυτό θα μπορούσε να επιφέρει ακόμη μεγαλύτερη μείωση της παραγωγής ή το κλείσιμο περισσότερων παραγωγών της Ένωσης. (67) Με βάση τα ανωτέρω, κρίνεται ότι, εάν επιτραπεί η λήξη των μέτρων, είναι πιθανό να επαναληφθεί η ζημία λόγω των νέων εισαγωγών ντάμπινγκ του υπό εξέταση προϊόντος από τη ΛΔΚ. (68) Το οκουμέ είναι τροπικό δέντρο που φύεται κατά κύριο λόγο στην Γκαμπόν και σε μικρότερο βαθμό στην Ισημερινή Γουινέα και το Καμερούν. Η καταγγέλλουσα ένωση έχει υποβάλει αποδεικτικά στοιχεία ότι η κυβέρνηση της Γκαμπόν απαγόρευσε, από την 1η Ιανουαρίου 2010, την εξαγωγή κορμών οκουμέ με το φλοιό τους από την Γκαμπόν, με στόχο να διατηρηθεί στη χώρα η δραστηριότητα μεταποίησης των κορμών σε φύλλα. Για τον λόγο αυτόν εξετάστηκε αν η εν λόγω απαγόρευση, αν και συνέβη μετά την ΠΕΕ, θα είχε ουσιαστική επίπτωση στην παρούσα ανάλυση. (69) Από τις πληροφορίες που ελήφθησαν κατά την έρευνα συνάγεται ότι οι ασιατικές εταιρείες, οι οποίες εισάγουν και εξάγουν ποσοστό άνω του 60 % των κορμών της Γκαμπόν, φαίνεται ότι βρίσκονται σε ισχυρή θέση διαπραγμάτευσης με την Société Nationale des Bois du Gabon (SNBG), βασικό εξαγωγέα ξυλείας οκουμέ, και με την κυβέρνηση της Γκαμπόν και ότι επηρεάζονται λιγότερο από την απόφαση αυτή σε σύγκριση με τις ευρωπαϊκές επιχειρήσεις. Εξαιτίας της έλλειψης συνεργασίας εκ μέρους των κινέζων παραγωγών-εξαγωγέων, δεν ήταν δυνατό να διενεργηθεί διεξοδικότερη εκτίμηση επιπτώσεων ως προς αυτό το ζήτημα. (70) Η απαγόρευση εξαγωγών τέθηκε σε ισχύ μόλις την 1η Ιανουαρίου 2010, δηλαδή μετά την ΠΕΕ και μια μεταβατική περίοδο μέχρι τον Μάιο του 2010 η οποία εφαρμόστηκε για κορμούς που είχαν ήδη κοπεί μέχρι το τέλος του 2009 και οι οποίοι μπορούσαν ακόμη να εξαχθούν. Για να εξεταστεί η επίπτωση της εφαρμογής της απαγόρευσης των εξαγωγών στους παραγωγούς της Ένωσης, στις 14 Σεπτεμβρίου 2010 ζητήθηκαν πρόσθετες πληροφορίες από τα μέλη της καταγγέλλουσας ένωσης. Ελήφθησαν απαντήσεις από τέσσερις παραγωγούς της Ένωσης. Δύο από τους παραγωγούς του δείγματος διέθεταν δική τους μονάδα αποφλοίωσης στην Γκαμπόν και, κατά συνέπεια, φαίνεται ότι δεν επηρεάζονται από την απαγόρευση. Εντούτοις, όλοι οι παραγωγοί του δείγματος επιβεβαίωσαν την πληροφορία ότι οι κινεζικές επιχειρήσεις ήταν σε ισχυρή διαπραγματευτική θέση για να διασφαλίσουν πρόσβαση στην πρώτη ύλη και ότι δεν είχαν ακόμη εκδηλωθεί τα αποτελέσματα της εφαρμογής του εν λόγω νόμου. Οι παραγωγοί της Ένωσης επιβεβαίωσαν ότι η προσφορά ξυλείας οκουμέ μειώθηκε και οι τιμές αυξήθηκαν μετά την απαγόρευση των εξαγωγών κορμών οκουμέ στην Γκαμπόν και ότι τα νέα δεδομένα έπληξαν κατ’ εξοχή τους παραγωγούς των οποίων οι μονάδες αποφλοίωσης οκουμέ βρίσκονται στην Ένωση. (71) Σε κάθε περίπτωση, η απαγόρευση εφαρμόζεται καταρχήν σε όλες τις εξαγωγές. Δηλαδή και στις εξαγωγές προς την ΛΔΚ. Κατά συνέπεια, η νέα νομική κατάσταση στην Γκαμπόν δεν φαίνεται να επηρεάζει την ανάλυση στην παρούσα επανεξέταση ενόψει της λήξης των μέτρων. 2. Συμπέρασμα σχετικά με την πιθανότητα επανάληψης της ζημίας (72) Με βάση την ανωτέρω ανάλυση, εξάγεται το συμπέρασμα ότι η λήξη της ισχύος των μέτρων θα μπορούσε να έχει ως αποτέλεσμα την επανάληψη της ζημίας σε βάρος του κλάδου παραγωγής της Ένωσης, η οποία προκαλείται από τις εισαγωγές που αποτελούν αντικείμενο ντάμπινγκ του υπό εξέταση προϊόντος από τη ΛΔΚ. Ζ. ΠΕΡΙΟΡΙΣΜΟΣ ΤΗΣ ΕΝΔΙΑΜΕΣΗΣ ΕΠΑΝΕΞΕΤΑΣΗΣ ΣΤΑ ΖΗΤΗΜΑΤΑ ΤΗΣ ΖΗΜΙΑΣ ΔΕΔΟΜΕΝΗΣ ΤΗΣ ΑΠΟΦΑΣΗΣ ΤΟΥ ΓΑΛΛΙΚΟΥ ΣΥΜΒΟΥΛΙΟΥ ΑΝΤΑΓΩΝΙΣΜΟΥ (73) Όπως αναφέρεται στην αιτιολογική σκέψη 4, ορισμένοι γάλλοι παραγωγοί παραπέμφθηκαν σε γαλλικό δικαστήριο για συμπεριφορά σε βάρος του ανταγωνισμού εξαιτίας της οποίας θεωρήθηκε σκόπιμο να κινηθεί αυτεπάγγελτα διαδικασία ενδιάμεσης επανεξέτασης για την κατάσταση της ζημίας του κλάδου παραγωγής της Ένωσης, ιδίως σε σύγκριση με την κατάσταση η οποία επικρατούσε κατά την περίοδο έρευνας στην αρχική έρευνα. (74) Στην προαναφερθείσα δικαστική διαδικασία, το γαλλικό Συμβούλιο Ανταγωνισμού επέβαλε πρόστιμα σε έξι γάλλους παραγωγούς κόντρα πλακέ για αντιανταγωνιστική συμπεριφορά (διότι εφάρμοζαν τις ίδιες κλίμακες τιμών και ταυτόχρονες αυξήσεις τιμών) κατά το διάστημα από τον Νοέμβριο του 1995 έως τον Μάιο του 2004. Στην απόφασή του της 29ης Σεπτεμβρίου 2009, το Cour d’Appel de Paris (Εφετείο Παρισίων) επικύρωσε την απόφαση του Συμβουλίου Ανταγωνισμού, αν και με σχετική μείωση του ύψους των προστίμων. (75) Στην ανάλυση της ζημίας στην αρχική διαδικασία, ελήφθη δείγμα από πέντε ευρωπαίους παραγωγούς: τρεις Γάλλους, έναν Ιταλό και έναν Πορτογάλο. Στους δύο από τους τρεις γάλλους παραγωγούς του δείγματος επιβλήθηκαν αργότερα τα προαναφερθέντα πρόστιμα. Για να εξεταστεί αν ενδεχομένως η προαναφερθείσα σε βάρος του ανταγωνισμού συμπεριφορά επηρέασε την ανάλυση της ζημίας, πραγματοποιήθηκε καταρχάς σύγκριση των μέσων τιμών πώλησης της καθεμίας από τις επιχειρήσεις του αρχικού δείγματος. Διαπιστώθηκε ότι οι δύο γάλλοι παραγωγοί στους οποίους αργότερα επιβλήθηκαν πρόστιμα είχαν πράγματι υψηλότερες μέσες τιμές πώλησης ανά μονάδα προϊόντος σε σχέση με τις άλλες τρεις εταιρείες του δείγματος. Αυτή η διαφορά τιμών μπορεί να εξηγηθεί εν μέρει από τα πορίσματα της αρχικής έρευνας, δηλαδή από το διαφορετικό μείγμα προϊόντος αυτών των παραγωγών. Εντούτοις, με μία αναλυτικότερη σύγκριση, φαίνεται ότι οι τιμές πώλησης ανά μονάδα προϊόντος των δύο γάλλων παραγωγών στην αρχική ΕΠ ήταν επίσης υψηλότερες και για το αμιγώς οκουμέ κόντρα πλακέ (από 7 % έως 30 % υψηλότερες) και για το εξωτερικής όψης οκουμέ (από 3 % έως 19 %). (76) Συνεπώς, σε μεταγενέστερο στάδιο, αφαιρέθηκαν από τον υπολογισμό της ζημίας τα στοιχεία των δύο γαλλικών επιχειρήσεων στις οποίες επιβλήθηκαν πρόστιμα και η εικόνα ως προς τη ζημία της αρχικής υπόθεσης επανεξετάστηκε με βάση τα δεδομένα των υπολοίπων τριών εταιρειών του δείγματος. Επειδή οι μακροοικονομικοί δείκτες (παραγωγή, παραγωγικότητα, πωλήσεις, μερίδιο αγοράς, απασχόληση και ανάπτυξη) βασίστηκαν σε πληροφορίες που έδωσαν δέκα παραγωγοί της Ένωσης, αφαιρέθηκαν από αυτό τον υπολογισμό και τα στοιχεία που αφορούσαν τις άλλες γαλλικές εταιρείες στις οποίες επιβλήθηκαν πρόστιμα. (77) Διαπιστώθηκε ότι τα συμπεράσματα της αρχικής έρευνας σχετικά με τους αποκαλούμενους μικροοικονομικούς δείκτες δεν θα μεταβάλλονταν σημαντικά χωρίς τα στοιχεία από τις γαλλικές επιχειρήσεις στις οποίες επιβλήθηκαν πρόστιμα. Κατά την περίοδο που εξεταζόταν στην αρχική έρευνα, η κερδοφορία των επιχειρήσεων του δείγματος μειώθηκε από 3,5 % σε -8,9 %. Εάν αφαιρούνταν από το δείγμα οι γάλλοι παραγωγοί στους οποίους επιβλήθηκε πρόστιμο, η κερδοφορία θα μειωνόταν από 3,1 % σε -6,5 %. Η απόδοση των επενδύσεων των επιχειρήσεων του δείγματος μειώθηκε από 1,6 % σε -27,5 %· χωρίς τους γάλλους παραγωγούς στους οποίους επιβλήθηκε πρόστιμο θα μειωνόταν από 19,3 % σε -38,9 %. Οι επενδύσεις των επιχειρήσεων του δείγματος μειώθηκαν κατά 80 %· χωρίς να υπολογίζονται οι γάλλοι παραγωγοί στους οποίους επιβλήθηκε, θα μειωνόταν κατά 86 %. Οι ταμειακές ροές των παραγωγών του δείγματος μειώθηκαν από 7,6 εκατ. ευρώ σε 59 000 ευρώ. Χωρίς τους εν λόγω γάλλους παραγωγούς θα μειωνόταν από 1,5 εκατ. ευρώ σε 69 000 ευρώ. Όσον αφορά τα μακροοικονομικά δεδομένα του κλάδου παραγωγής της Ένωσης συνολικά, η εικόνα θα ήταν περισσότερο διαφοροποιημένη, εάν εξαιρούνταν τα στοιχεία αυτών των γάλλων παραγωγών. Κατά την περίοδο που εξέταζε η αρχική έρευνα, η παραγωγή του κλάδου παραγωγής της Ένωσης μειώθηκε κατά 10 %· χωρίς τους εν λόγω γάλλους παραγωγούς, θα είχε μειωθεί κατά 1 %. Η απασχόληση στον κλάδο παραγωγής στην Ένωση μειώθηκε κατά 9 %· χωρίς τους γάλλους παραγωγούς στους οποίους επιβλήθηκε πρόστιμο θα είχε παραμείνει σταθερή. Η αξία των πωλήσεων του κλάδου παραγωγής της Ένωσης μειώθηκε κατά 7 %· χωρίς τους γάλλους παραγωγούς στους οποίους επιβλήθηκε πρόστιμο θα είχε αυξηθεί κατά 5 %·ο όγκος των πωλήσεων του κλάδου παραγωγής της Ένωσης μειώθηκε κατά 10 %··χωρίς τους γάλλους παραγωγούς στους οποίους επιβλήθηκε πρόστιμο θα είχε αυξηθεί κατά 1 %. (78) Κατά συνέπεια, ακόμη και αν η εικόνα της ζημίας ήταν διαφορετική σε περίπτωση που εξαιρούνταν οι γαλλικές επιχειρήσεις στις οποίες επιβλήθηκαν πρόστιμα, η ζημία στην αρχική έρευνα θα ήταν παρ’ όλ’ αυτά σημαντική. Αυτό συνάγεται, κυρίως, από την εξέλιξη των αποκαλούμενων μικροοικονομικών δεικτών. (79) Εξετάστηκε επίσης αν η αντίθετη προς τον ανταγωνισμό συμπεριφορά των γάλλων παραγωγών μπορούσε να επηρεάσει την εικόνα της ζημίας κατά την τρέχουσα επανεξέταση. Πρώτον, εφόσον το καρτέλ έπαψε να υφίσταται το 2004, κανένας από τους δείκτες δεν θα μπορούσε να επηρεαστεί πλέον άμεσα από ενέργειες σε βάρος του ανταγωνισμού. Κατά συνέπεια, εκτιμήθηκε αν θα μπορούσε να υπάρξει έμμεση επίπτωση, δηλαδή μέσω του ύψους των προστίμων, στην ανάλυση της ζημίας. Διαπιστώθηκε ότι κανένας από τους δύο γάλλους παραγωγούς του δείγματος δεν περιέλαβε το ποσό του προστίμου στον υπολογισμό της κερδοφορίας του. Κατά συνέπεια, διαπιστώθηκε ότι οι αντιανταγωνιστικές πρακτικές του παρελθόντος ή τα πρόστιμα που επιβλήθηκαν δεν είχαν επίπτωση στην τρέχουσα ανάλυση της ζημίας. (80) Με βάση την ανωτέρω ανάλυση, συνάγεται ότι η σε βάρος του ανταγωνισμού συμπεριφορά των γάλλων παραγωγών δεν επηρέασε την κατάσταση ως προς τη ζημία του κλάδου παραγωγής της Ένωσης, ιδίως σε σύγκριση με την κατάσταση που επικρατούσε κατά την περίοδο της αρχικής έρευνας. Ως εκ τούτου, η μερική ενδιάμεση επανεξέταση έπρεπε να τερματιστεί. H. ΤΟ ΣΥΜΦΕΡΟΝ ΤΗΣ ΕΝΩΣΗΣ (81) Σύμφωνα με το άρθρο 21 του βασικού κανονισμού, εξετάστηκε αν υπήρχαν επιτακτικοί λόγοι να μη διατηρηθούν τα υφιστάμενα μέτρα αντιντάμπινγκ. Ο προσδιορισμός του συμφέροντος της Ένωσης βασίστηκε σε εκτίμηση των συμφερόντων όλων των εμπλεκομένων. Δόθηκε σε όλα τα ενδιαφερόμενα μέρη η δυνατότητα να γνωστοποιήσουν τις απόψεις τους, σύμφωνα με το άρθρο 21 παράγραφος 2 του βασικού κανονισμού. (82) Πρέπει να επισημανθεί ότι, στην αρχική έρευνα, κρίθηκε ότι η λήψη μέτρων δεν ήταν αντίθετη με το συμφέρον της Ένωσης. Επιπλέον, το γεγονός ότι η παρούσα έρευνα είναι μια επανεξέταση που αναλύει την κατάσταση μετά την εφαρμογή των μέτρων αντιντάμπινγκ, επιτρέπει να εκτιμηθεί η οποιαδήποτε αδικαιολόγητη αρνητική επίπτωση των σημερινών μέτρων αντιντάμπινγκ στα ενδιαφερόμενα μέρη. (83) Σε αυτή τη βάση, εξετάστηκε αν, παρά τα συμπεράσματα σχετικά με την πιθανότητα να συνεχισθεί ή να επαναληφθεί η ζημιογόνος πρακτική ντάμπινγκ, υπήρχαν επιτακτικοί λόγοι που θα οδηγούσαν στο συμπέρασμα ότι δεν είναι προς το συμφέρον της Ένωσης να διατηρηθούν τα μέτρα στην παρούσα συγκεκριμένη περίπτωση. 1. Συμφέρον του κλάδου παραγωγής της Ένωσης και άλλων παραγωγών της Ένωσης (84) Η συνέχιση της εφαρμογής των μέτρων αντιντάμπινγκ στις εισαγωγές από την εξεταζόμενη χώρα θα αύξανε την πιθανότητα να επιτύχει ο κλάδος παραγωγής της Ένωσης ένα εύλογο επίπεδο κερδοφορίας, διότι θα συνέβαλε στην αποτροπή του εξοστρακισμού του κλάδου παραγωγής της Ένωσης από την αγορά λόγω των μεγάλων ποσοτήτων εισαγωγών που αποτελούν αντικείμενο ντάμπινγκ από τη ΛΔΚ. Πράγματι, είναι πολύ πιθανό να υπάρξουν ζημιογόνες εισαγωγές που αποτελούν αντικείμενο ντάμπινγκ μεγάλων ποσοτήτων που δεν θα μπορούσε να αντέξει ο κλάδος παραγωγής της Ένωσης. Κατά συνέπεια, η διατήρηση των ισχυόντων μέτρων θα ήταν επωφελής για τον κλάδο παραγωγής της Ένωσης. (85) Κατά συνέπεια, εξάγεται το συμπέρασμα ότι η διατήρηση των μέτρων αντιντάμπινγκ σε βάρος της ΛΔΚ θα ήταν σαφώς προς το συμφέρον του κλάδου παραγωγής της Ένωσης και άλλων ευρωπαίων παραγωγών. 2. Συμφέρον μη συνδεδεμένων εισαγωγέων στην Ένωση (86) Στην έρευνα συνεργάστηκαν δύο μη συνδεδεμένοι εισαγωγείς της Ένωσης. Και οι δύο αντιτάχθηκαν στη συνέχιση των μέτρων και ισχυρίστηκαν ότι τα μέτρα ήταν αναποτελεσματικά, ότι τα κινεζικά προϊόντα δεν είναι συγκρίσιμα με τα ομοειδή προϊόντα που παράγονται από τον κλάδο παραγωγής της Ένωσης, επειδή διαφέρουν ως προς την ποιότητα, και εξέφρασαν αμφιβολίες ως προς την ανταγωνιστικότητα του κλάδου παραγωγής κόντρα πλακέ οκουμέ της Ένωσης. Ωστόσο, κανένας από αυτούς τους ισχυρισμούς δεν έχει τεκμηριωθεί. Επειδή δεν υπάρχουν αποδεικτικά στοιχεία ότι τα ισχύοντα μέτρα αντιντάμπινγκ επηρεάζουν σημαντικά τους εισαγωγείς, εξάγεται το συμπέρασμα ότι η συνέχιση των μέτρων δεν θα επηρεάσει τους εισαγωγείς της Ένωσης σε σημαντικό βαθμό. 3. Συμφέρον των χρηστών στην Ένωση (87) Απαντήσεις στο ερωτηματολόγιο απέστειλαν τρεις χρήστες εγκατεστημένοι στην Ιταλία, την Ελλάδα και τη Γαλλία αντίστοιχα. Δεδομένου ότι κανένας από αυτούς δεν αγόρασε το υπό εξέταση προϊόν από τη ΛΔΚ και επειδή δεν υπάρχουν πρόσθετα αποδεικτικά στοιχεία ότι τα ισχύοντα μέτρα αντιντάμπινγκ επηρεάζουν σημαντικά τους χρήστες, μπορεί να εξαχθεί ότι η διατήρηση των μέτρων δεν θα είχε σημαντική αρνητική επίπτωση στους χρήστες στην Ένωση. 4. Συμπέρασμα για το συμφέρον της Ένωσης (88) Κρίνεται, συνεπώς, ότι δεν υπάρχει κανένας επιτακτικός λόγος ως προς το συμφέρον της Ένωσης που να συνηγορεί κατά του να διατηρηθούν τα ισχύοντα μέτρα. Θ. ΜΕΤΡΑ ΑΝΤΙΝΤΑΜΠΙΝΓΚ (89) Όλα τα ενδιαφερόμενα μέρη ενημερώθηκαν για τα βασικά πραγματικά περιστατικά και τις εκτιμήσεις βάσει των οποίων υπήρχε πρόθεση να προταθεί η διατήρηση των υφισταμένων μέτρων. Εταιρεία Συντελεστής δασμού % Nantong Zongyi Plywood Co., Ltd 9,6 Zhejiang Deren Bamboo-Wood Technologies Co., Ltd 23,5 Zhonglin Enterprise (Dangshan) Co., Ltd 6,5 Jiaxing Jinlin Lumber Co., Ltd 17 Όλες οι άλλες εταιρείες 66,7 (90) Τους δόθηκε επίσης προθεσμία για να υποβάλουν τις παρατηρήσεις τους μετά από αυτή την ανακοίνωση. Τα υποβληθέντα στοιχεία και οι παρατηρήσεις ελήφθησαν δεόντως υπόψη, όταν αυτό ήταν απαραίτητο. (91) Από τα ανωτέρω συνάγεται ότι, όπως προβλέπει το άρθρο 11 παράγραφοι 2 και 3 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές κόντρα πλακέ οκουμέ καταγωγής της ΛΔΚ πρέπει να διατηρηθούν. (92) Οι ατομικοί δασμοί αντιντάμπινγκ για την κάθε εταιρεία που ορίζονται στον παρόντα κανονισμό εφαρμόζονται αποκλειστικά στις εισαγωγές του υπό εξέταση προϊόντος το οποίο παράγεται από αυτές τις εταιρείες και, κατά συνέπεια, από τις αναφερόμενες συγκεκριμένες νομικές οντότητες. Οι εισαγωγές του υπό εξέταση προϊόντος που κατασκευάζεται από οποιαδήποτε άλλη εταιρεία, η οποία δεν κατονομάζεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των νομικών προσώπων που συνδέονται με τις εταιρείες που κατονομάζονται ρητώς, δεν μπορούν να τύχουν αυτών των συντελεστών και υπόκεινται στον δασμολογικό συντελεστή που ισχύει για «όλες τις άλλες εταιρείες». (93) Κάθε αίτηση για εφαρμογή των εν λόγω δασμών αντιντάμπινγκ έναντι μεμονωμένων εταιρειών (π.χ. μετά από αλλαγή της επωνυμίας της επιχείρησης ή μετά τη δημιουργία νέας επιχείρησης παραγωγής ή πωλήσεων) πρέπει να απευθύνεται πάραυτα στην Επιτροπή (6) μαζί με όλες τις σχετικές πληροφορίες και, ιδίως οποιαδήποτε αλλαγή των δραστηριοτήτων της εταιρείας που σχετίζεται με την παραγωγή, τις εγχώριες και εξαγωγικές πωλήσεις, όπως για παράδειγμα αλλαγή της επωνυμίας ή των εν λόγω επιχειρήσεων παραγωγής και πωλήσεων. Εάν κριθεί απαραίτητο, ο παρών κανονισμός θα τροποποιηθεί ανάλογα με την επικαιροποίηση του καταλόγου των εταιρειών που επωφελούνται από ατομικούς δασμολογικούς συντελεστές. (94) Για να ελαχιστοποιηθούν οι κίνδυνοι καταστρατήγησης λόγω της μεγάλης διαφοράς στους δασμολογικούς συντελεστές, κρίνεται ότι απαιτείται η λήψη ειδικών μέτρων στην προκειμένη περίπτωση, ώστε να διασφαλιστεί η σωστή εφαρμογή του δασμού αντιντάμπινγκ. Σε αυτά τα ειδικά μέτρα περιλαμβάνεται η υποβολή στις τελωνειακές αρχές των κρατών μελών ενός έγκυρου εμπορικού τιμολογίου, το οποίο πρέπει να ικανοποιεί τις απαιτήσεις που ορίζονται στο παράρτημα του παρόντος κανονισμού. Οι εισαγωγές που δεν συνοδεύονται με παρόμοιο τιμολόγιο θα υποβάλλονται στον δασμό αντιντάμπινγκ που ισχύει για «όλες τις άλλες εταιρείες». (95) Σε περίπτωση σημαντικής αύξησης του όγκου των εξαγωγών μιας από τις εταιρείες που επωφελούνται από τους χαμηλότερους συντελεστές ατομικού δασμού μετά την επιβολή των εξεταζόμενων μέτρων, η εν λόγω αύξηση του όγκου των εξαγωγών θα μπορούσε να θεωρηθεί ότι συνιστά από μόνη της αλλαγή των ροών των συναλλαγών λόγω της επιβολής μέτρων κατά την έννοια του άρθρου 13 παράγραφος 1 του βασικού κανονισμού. Σε παρόμοιες περιστάσεις, και με την επιφύλαξη της τήρησης των όρων, είναι δυνατό να ξεκινήσει έρευνα καταστρατήγησης. Η έρευνα αυτή μπορεί, μεταξύ άλλων, να εξτάσει την ανάγκη κατάργησης των ατομικών δασμολογικών συντελεστών και τη συνακόλουθη επιβολή ενός δασμού σε εθνικό επίπεδο, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές κόντρα πλακέ οκουμέ, που ορίζεται ως κόντρα πλακέ αποτελούμενο αποκλειστικά από φύλλα ξύλου, έκαστο εκ των οποίων δεν υπερβαίνει σε πάχος τα 6 mm, με τουλάχιστον μία εξωτερική όψη από οκουμέ, που υπάγονται στον κωδικό ΣΟ ex 4412 31 10 (κωδικός TARIC 4412311010) καταγωγής Λαϊκής Δημοκρατίας της Κίνας. 2. Ο συντελεστής του δασμού αντιντάμπινγκ που εφαρμόζεται στην καθαρή τιμή ελεύθερο στα σύνορα της Ένωσης πριν από τον δασμό, για τα προϊόντα που περιγράφονται στην παράγραφο 1 και κατασκευάζονται από εταιρείες που απαριθμούνται κατωτέρω, είναι ο ακόλουθος: Κατασκευαστής Δασμολογικός συντελεστής % Συμπληρωματικός κωδικός TARIC Nantong Zongyi Plywood Co., Ltd Xingdong Town, Tongzhou City, Jiangsu Province, People’s Republic of China 9,6 A526 Zhejiang Deren Bamboo-Wood Technologies Co., Ltd Linhai Economic Development Zone, Zhejiang, People’s Republic of China 23,5 A527 Zhonglin Enterprise (Dangshan) Co., Ltd Xue Lou Miao Pu, Dangshan County, Anhui Province 235323, People’s Republic of China 6,5 A528 Jiaxing Jinlin Lumber Co., Ltd North of Ganyao Town, Jiashan, Zhejiang Province, People’s Republic of China 17 A529 Όλες οι άλλες εταιρείες 66,7 A999 3. Προϋπόθεση για την εφαρμογή των ατομικών δασμολογικών συντελεστών που προσδιορίζονται για τις αναφερόμενες στην παράγραφο 2 εταιρείες είναι να προσκομιστεί στις τελωνειακές αρχές των κρατών μελών έγκυρο εμπορικό τιμολόγιο που ικανοποιεί τις απαιτήσεις που ορίζονται στο παράρτημα. Εάν δεν προσκομιστεί παρόμοιο τιμολόγιο, εφαρμόζεται ο δασμολογικός συντελεστής που ισχύει για όλες τις άλλες εταιρείες. 4. Εάν δεν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Τερματίζεται η μερική ενδιάμεση επανεξέταση, σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009. Άρθρο 3 Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος. Βρυξέλλες, 31 Ιανουαρίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 259/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 14ης Μαρτίου 2012 για την τροποποίηση του κανονισμού (ΕΚ) αριθ. 648/2004 όσον αφορά τη χρήση των φωσφορικών αλάτων και άλλων φωσφορικών ενώσεων σε απορρυπαντικά πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Στην έκθεσή της της 4ης Μαΐου 2007 προς το Συμβούλιο και το Ευρωπαϊκό Κοινοβούλιο, η Επιτροπή αξιολόγησε, σύμφωνα με τον κανονισμό (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου (3), τη χρήση των φωσφορικών αλάτων στα απορρυπαντικά. Κατόπιν περαιτέρω ανάλυσης, συνάχθηκε το συμπέρασμα ότι η χρήση των φωσφορικών αλάτων σε απορρυπαντικά πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή θα πρέπει να περιοριστεί προκειμένου να μειωθεί η συμβολή των φωσφορικών αλάτων από τα απορρυπαντικά στον κίνδυνο ευτροφισμού, καθώς και να μειωθεί το κόστος εξάλειψης των φωσφορικών αλάτων από τις εγκαταστάσεις επεξεργασίας λυμάτων. Η εν λόγω εξοικονόμηση κόστους υπερβαίνει σημαντικά το κόστος επανατυποποίησης απορρυπαντικών πλυντηρίων ρούχων που προορίζονται για τον καταναλωτή, με εναλλακτικές των φωσφορικών αλάτων ουσίες. (2) Τα αποτελεσματικά εναλλακτικά των απορρυπαντικών πλυντηρίων ρούχων που προορίζονται για τον καταναλωτή και βασίζονται στα φωσφορικά άλατα απαιτούν μικρές ποσότητες άλλων φωσφορικών ενώσεων, δηλαδή φωσφονικών, τα οποία, αν χρησιμοποιούνταν σε μεγαλύτερες ποσότητες, θα μπορούσαν να είναι προβληματικά για το περιβάλλον. Μολονότι έχει σημασία να ενθαρρυνθεί η χρήση εναλλακτικών ουσιών με ευνοϊκότερα για το περιβάλλον χαρακτηριστικά από ό,τι τα φωσφορικά άλατα και άλλες φωσφορικές ενώσεις στην παρασκευή απορρυπαντικών πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή, οι ουσίες αυτές θα πρέπει, υπό τις συνήθεις συνθήκες χρήσης τους, να μην παρουσιάζουν κανένα κίνδυνο ή να παρουσιάζουν χαμηλότερο κίνδυνο για τους ανθρώπους και/ή το περιβάλλον. Θα πρέπει επομένως να χρησιμοποιείται το σύστημα REACH (4), όπου ενδείκνυται, για την αξιολόγηση τέτοιων ουσιών. (3) Η αλληλεπίδραση μεταξύ των φωσφορικών αλάτων και άλλων φωσφορικών ενώσεων απαιτεί προσεκτική επιλογή του πεδίου εφαρμογής και του επιπέδου περιορισμού της χρήσης των φωσφορικών αλάτων σε απορρυπαντικά πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή. Ο περιορισμός θα πρέπει να ισχύει όχι μόνο για τα φωσφορικά άλατα, αλλά και για όλες τις φωσφορικές ενώσεις προκειμένου να αποκλειστεί η απλή αντικατάσταση των φωσφορικών αλάτων από άλλες φωσφορικές ενώσεις. Το όριο για την περιεκτικότητα φωσφόρου θα πρέπει να είναι επαρκώς χαμηλό για να προλαμβάνει αποτελεσματικά τη διάθεση στην αγορά απορρυπαντικών παρασκευασμάτων με φωσφορικά άλατα για πλυντήρια ρούχων που προορίζονται για τον καταναλωτή, αλλά αρκετά υψηλό ώστε να επιτρέπει την ελάχιστη ποσότητα φωσφονικών που απαιτείται για εναλλακτικά παρασκευάσματα. (4) Δεν είναι σκόπιμο επί του παρόντος να επεκταθούν οι περιορισμοί στη χρήση των φωσφορικών αλάτων και άλλων φωσφορικών ενώσεων στα απορρυπαντικά πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή και στα απορρυπαντικά για βιομηχανική ή ιδρυματική χρήση σε επίπεδο Ένωσης, επειδή δεν διατίθενται ακόμη κατάλληλες τεχνικές και οικονομικές εναλλακτικές λύσεις της χρήσης φωσφορικών αλάτων στα εν λόγω απορρυπαντικά. Όσον αφορά τα απορρυπαντικά αυτόματων πλυντηρίων πιάτων που προορίζονται για τον καταναλωτή, κατά πάσα πιθανότητα στο εγγύς μέλλον θα είναι διαθέσιμες ευρύτερα εναλλακτικές λύσεις. Είναι επομένως σκόπιμο να προβλεφθεί περιορισμός στη χρήση των φωσφορικών αλάτων στα απορρυπαντικά αυτά. Ένας τέτοιος περιορισμός θα πρέπει να εφαρμοσθεί μετά από μια μελλοντική ημερομηνία κατά την οποία αναμένεται ότι θα είναι ευρέως διαθέσιμες οι εναλλακτικές λύσεις για τα φωσφορικά άλατα, με σκοπό να τονωθεί η ανάπτυξη νέων προϊόντων. Είναι επίσης σκόπιμο να προσδιορισθεί η μέγιστη επιτρεπτή ποσότητα φωσφόρου, βάσει στοιχείων, περιλαμβανομένων των υφισταμένων εθνικών περιορισμών για τον φώσφορο στα απορρυπαντικά αυτόματων πλυντηρίων πιάτων που προορίζονται για τον καταναλωτή. Ωστόσο, είναι επίσης αναγκαίο να προβλεφθεί ότι η Επιτροπή θα πρέπει, πριν ο περιορισμός αυτός τεθεί σε εφαρμογή σε ολόκληρη την Ένωση, να διενεργήσει ενδελεχή εκτίμηση της οριακής τιμής με βάση τα πιο πρόσφατα διαθέσιμα δεδομένα και, εφόσον δικαιολογείται, να υποβάλει νομοθετική πρόταση. Η εν λόγω εκτίμηση θα πρέπει να καλύπτει τις επιπτώσεις που έχουν στο περιβάλλον, τη βιομηχανία και τους καταναλωτές τα απορρυπαντικά αυτόματων πλυντηρίων πιάτων που προορίζονται για τον καταναλωτή με επίπεδα φωσφόρου πάνω και κάτω από την οριακή τιμή που ορίζεται στο παράρτημα VΙα και τα εναλλακτικά προϊόντα, λαμβάνοντας υπόψη θέματα όπως, μεταξύ άλλων, το κόστος, η διαθεσιμότητα, η αποτελεσματικότητα του καθαρισμού και οι επιπτώσεις τους στην επεξεργασία λυμάτων. (5) Ένας από τους στόχους του παρόντος κανονισμού είναι η προστασία του περιβάλλοντος με μείωση του ευτροφισμού που προκαλείται από τον φώσφορο στα απορρυπαντικά που χρησιμοποιούν οι καταναλωτές. Συνεπώς δεν ενδείκνυται να υποχρεωθούν τα κράτη μέλη που έχουν ήδη περιορισμούς όσον αφορά τον φώσφορο στα απορρυπαντικά αυτόματων πλυντηρίων πιάτων που προορίζονται για τον καταναλωτή να προσαρμόσουν τους εν λόγω περιορισμούς πριν να αρχίσει να ισχύει ο περιορισμός της Ένωσης. Πέραν αυτού, είναι επιθυμητό να επιτραπεί στα κράτη μέλη να προβούν σε σταδιακή θέσπιση των περιορισμών που καθορίζονται στον παρόντα κανονισμό το νωρίτερο δυνατόν. (6) Ο ορισμός του «καθαρισμού» θα πρέπει να συμπεριληφθεί στον κανονισμό (ΕΚ) αριθ. 648/2004 αντί της παραπομπής στο σχετικό πρότυπο ISO για μεγαλύτερη σαφήνεια και θα πρέπει επίσης να περιληφθούν ορισμοί του «απορρυπαντικού πλυντηρίων ρούχων που προορίζεται για τον καταναλωτή» και του «απορρυπαντικού αυτόματων πλυντηρίων πιάτων που προορίζεται για τον καταναλωτή». Πέραν αυτών, είναι σκόπιμο να διευκρινισθεί ο ορισμός της «διάθεσης στην αγορά» και να συμπεριληφθεί ορισμός για τη «διαθεσιμότητα στην αγορά». (7) Για την παροχή επακριβών πληροφοριών εντός του στενότερου δυνατού χρονοδιαγράμματος, είναι σκόπιμο να εκσυγχρονισθεί ο τρόπος με τον οποίο η Επιτροπή δημοσιεύει τους καταλόγους των αρμόδιων αρχών και των εγκεκριμένων εργαστηρίων. (8) Για την προσαρμογή του κανονισμού (ΕΚ) αριθ. 648/2004 στην επιστημονική και τεχνική πρόοδο, για την εισαγωγή διατάξεων όσον αφορά τα απορρυπαντικά με διαλύτες και για την εισαγωγή επιμέρους ορίων συγκέντρωσης βάσει αξιολόγησης κινδύνων για τις αλλεργιογόνους αρωματικές ουσίες, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σε σχέση με τις τροποποιήσεις των παραρτημάτων του εν λόγω κανονισμού οι οποίες είναι απαραίτητες για την υλοποίηση των εν λόγω στόχων. Είναι ιδιαίτερα σημαντικό να διεξάγει η Επιτροπή κατάλληλες διαβουλεύσεις κατά τη διάρκεια των προπαρασκευαστικών εργασιών της, μεταξύ άλλων και σε επίπεδο εμπειρογνωμόνων. Η Επιτροπή, κατά την προετοιμασία και την κατάρτιση κατ’ εξουσιοδότηση πράξεων, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων προς το Ευρωπαϊκό Κοινοβούλιο και το Συμβούλιο. (9) Τα κράτη μέλη θα πρέπει να καθορίσουν τους κανόνες σχετικά με τις κυρώσεις που πρέπει να επιβάλλονται στις περιπτώσεις παράβασης του κανονισμού (ΕΚ) αριθ. 648/2004 και να εξασφαλίσουν την τήρησή τους. Οι εν λόγω κυρώσεις θα πρέπει να είναι αποτελεσματικές, αναλογικές και αποτρεπτικές. (10) Είναι σκόπιμο να προβλεφθεί μια διαφοροποιημένη εφαρμογή των περιορισμών που θεσπίζονται στον παρόντα κανονισμό, έτσι ώστε να δοθεί η δυνατότητα στους επιχειρηματίες, ιδίως τις μικρομεσαίες επιχειρήσεις, να επανατυποποιήσουν τα βασιζόμενα στα φωσφορικά άλατα απορρυπαντικά τους για τα πλυντήρια ρούχων και τα αυτόματα πλυντήρια πιάτων που προορίζονται για τον καταναλωτή, χρησιμοποιώντας εναλλακτικές λύσεις κατά το συνήθη κύκλο επανατυποποίησής τους προκειμένου να ελαχιστοποιηθεί το κόστος. (11) Επειδή οι στόχοι του παρόντος κανονισμού, δηλαδή η μείωση της συμβολής των φωσφορικών αλάτων από τα απορρυπαντικά που προορίζονται για τον καταναλωτή στον κίνδυνο ευτροφισμού, η μείωση του κόστους για την εξάλειψη των φωσφορικών αλάτων στις εγκαταστάσεις επεξεργασίας λυμάτων, καθώς και η εξασφάλιση της ομαλής λειτουργίας της εσωτερικής αγοράς απορρυπαντικών πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή, δεν μπορούν να επιτευχθούν επαρκώς από τα κράτη μέλη, αφού τα εθνικά μέτρα με διαφορετικές τεχνικές προδιαγραφές δεν μπορούν να διασφαλίσουν συνολική βελτίωση της ποιότητας του νερού που διασχίζει τα εθνικά σύνορα, και επειδή οι στόχοι αυτοί μπορούν να επιτευχθούν καλύτερα σε επίπεδο Ένωσης, η Ένωση μπορεί να εγκρίνει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει το μέτρο που είναι αναγκαίο για την επίτευξη των εν λόγω στόχων. (12) Συνεπώς, ο κανονισμός (ΕΚ) αριθ. 648/2004 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 648/2004 τροποποιείται ως εξής: 1) στο άρθρο 1 παράγραφος 2, η τρίτη και τέταρτη περίπτωση αντικαθίστανται από το ακόλουθο κείμενο και προστίθεται πέμπτη περίπτωση: «- την πρόσθετη επισήμανση των απορρυπαντικών, συμπεριλαμβανομένων των αλλεργιογόνων αρωματικών ουσιών, - τις πληροφορίες που οι παρασκευαστές πρέπει να τηρούν στη διάθεση των αρμόδιων αρχών των κρατών μελών και του ιατρικού προσωπικού, - περιορισμούς σχετικά με την περιεκτικότητα φωσφορικών αλάτων και άλλων φωσφορικών ενώσεων στα απορρυπαντικά πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή.», 2) το άρθρο 2 τροποποιείται ως εξής: α) παρεμβάλλονται τα ακόλουθα σημεία: «1α. “απορρυπαντικό πλυντηρίων ρούχων που προορίζεται για τον καταναλωτή”: απορρυπαντικό που διατίθεται στην αγορά προς χρήση από μη επαγγελματίες, μεταξύ άλλων στα πλυντήρια για το κοινό (αυτοεξυπηρέτηση), 1β. “απορρυπαντικό αυτόματων πλυντηρίων πιάτων που προορίζεται για τον καταναλωτή”: απορρυπαντικό που διατίθεται στην αγορά προς χρήση σε αυτόματα πλυντήρια πιάτων από μη επαγγελματίες,», β) το σημείο 3 αντικαθίσταται από το ακόλουθο κείμενο: «3. “καθαρισμός”: η διαδικασία με την οποία ανεπιθύμητη εναπόθεση αποσπάται από ένα υπόστρωμα ή από το εσωτερικό ενός υποστρώματος και μετατρέπεται σε κατάσταση διαλύματος ή διασποράς,», γ) το σημείο 9 αντικαθίσταται από το ακόλουθο κείμενο: «9. “διάθεση στην αγορά”: η πρώτη θέση σε διαθεσιμότητα στην αγορά της Ένωσης, συμπεριλαμβανομένης της εισαγωγής στο τελωνειακό έδαφος της Ένωσης, 9α. “διαθεσιμότητα στην αγορά”: κάθε προσφορά προϊόντος για διανομή, κατανάλωση ή χρήση στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν,», 3) παρεμβάλλεται το ακόλουθο άρθρο: «Άρθρο 4α Περιορισμοί σχετικά με την περιεκτικότητα φωσφορικών αλάτων και άλλων φωσφορικών ενώσεων στα απορρυπαντικά Τα απορρυπαντικά που απαριθμούνται στο παράρτημα VΙα τα οποία δεν συμμορφώνονται με τους περιορισμούς όσον αφορά την περιεκτικότητα φωσφορικών αλάτων και άλλων φωσφορικών ενώσεων που καθορίζονται στο εν λόγω παράρτημα δεν θα διατίθενται στην αγορά από τις ημερομηνίες που καθορίζονται εκεί.», 4) στο άρθρο 8, η παράγραφος 4 αντικαθίσταται από το ακόλουθο κείμενο: «4. Η Επιτροπή θέτει στη διάθεση του κοινού τους καταλόγους των αναφερόμενων στην παράγραφο 1 αρμόδιων αρχών και των αναφερόμενων στην παράγραφο 2 εγκεκριμένων εργαστηρίων.», 5) στο άρθρο 11, η παράγραφος 4 αντικαθίσταται από το ακόλουθο κείμενο: «4. Επιπλέον, η συσκευασία των απορρυπαντικών πλυντηρίων ρούχων και αυτόματων πλυντηρίων πιάτων που προορίζονται για τον καταναλωτή πρέπει να αναγράφει τις πληροφορίες που προβλέπονται στο παράρτημα VII τμήμα Β.», 6) στο άρθρο 12, η παράγραφος 3 διαγράφεται, 7) τα άρθρα 13 και 14 αντικαθίστανται από το ακόλουθο κείμενο: «Άρθρο 13 Προσαρμογή των παραρτημάτων 1. Εξουσιοδοτείται η Επιτροπή να εκδίδει πράξεις κατ’ εξουσιοδότηση σύμφωνα με το άρθρο 13α για να εισαγάγει τις αναγκαίες τροποποιήσεις για την προσαρμογή των παραρτημάτων I έως IV και των παραρτημάτων VII και VIII στην επιστημονική και τεχνική πρόοδο. Η Επιτροπή χρησιμοποιεί, όταν είναι δυνατόν, ευρωπαϊκά πρότυπα. 2. Εξουσιοδοτείται η Επιτροπή να εκδίδει πράξεις κατ’ εξουσιοδότηση σύμφωνα με το άρθρο 13α για να εισαγάγει τροποποιήσεις των παραρτημάτων του παρόντος κανονισμού όσον αφορά τα απορρυπαντικά με διαλύτες. 3. Στην περίπτωση που η επιστημονική επιτροπή για την ασφάλεια των καταναλωτών έχει θεσπίσει επιμέρους όρια συγκέντρωσης βάσει αξιολόγησης κινδύνου για τις αλλεργιογόνους αρωματικές ουσίες, η Επιτροπή εκδίδει πράξεις κατ’ εξουσιοδότηση, σύμφωνα με το άρθρο 13α, προκειμένου να προσαρμόζει ανάλογα το όριο του 0,01 % που ορίζεται στο τμήμα Α του παραρτήματος VII. Άρθρο 13α Άσκηση της εξουσιοδότησης 1. Η εξουσία να εκδίδει κατ’ εξουσιοδότηση πράξεις ανατίθεται στην Επιτροπή υπό τους όρους του παρόντος άρθρου. 2. Η προβλεπόμενη στο άρθρο 13 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από από τις 19 Απριλίου 2012. Έως τις 19 Ιουλίου 2016, η Επιτροπή συντάσσει έκθεση σχετικά με την εξουσιοδότηση. Η εξουσιοδότηση ανανεώνεται αυτομάτως για περαιτέρω περιόδους πέντε ετών, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις για αυτήν την ανανέωση το αργότερο εντός τριών μηνών πριν από τη λήξη της κάθε περιόδου. 3. Η εξουσιοδότηση που προβλέπεται στο άρθρο 13 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επόμενη ημέρα από τη δημοσίευση της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη σε ισχύ κατ’ εξουσιοδότηση πράξεων. 4. Μόλις εκδώσει μια πράξη κατ’ εξουσιοδότηση, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Μια κατ’ εξουσιοδότηση πράξη που εκδόθηκε δυνάμει του άρθρου 13 τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την κοινοποίηση της εν λόγω πράξης στο Ευρωπαϊκό Κοινοβούλιο ή το Συμβούλιο ή εάν, πριν από τη λήξη αυτής της περιόδου, αμφότερα το Ευρωπαϊκό Κοινοβούλιο και το Συμβούλιο έχουν ενημερώσει την Επιτροπή ότι δεν θα εκφράσουν αντιρρήσεις. Με πρωτοβουλία του Ευρωπαϊκού Κοινοβουλίου ή του Συμβουλίου, η εν λόγω περίοδος παρατείνεται κατά δύο μήνες. Άρθρο 14 Ρήτρα ελεύθερης διακίνησης 1. Τα κράτη μέλη δεν απαγορεύουν, ούτε περιορίζουν ή παρεμποδίζουν τη διαθεσιμότητα στην αγορά απορρυπαντικών και/ή επιφανειοδραστικών ουσιών για απορρυπαντικά που πληρούν τις απαιτήσεις του παρόντος κανονισμού, για λόγους που εξετάζονται στον παρόντα κανονισμό. 2. Τα κράτη μέλη μπορούν να διατηρήσουν ή να θεσπίσουν εθνικούς κανόνες όσον αφορά τους περιορισμούς της περιεκτικότητας φωσφορικών αλάτων και άλλων φωσφορικών ενώσεων στα απορρυπαντικά για τα οποία δεν καθορίζονται περιορισμοί ως προς την περιεκτικότητα στο παράρτημα VΙα, εάν δικαιολογείται, ιδιαίτερα, για λόγους όπως η προστασία της δημόσιας υγείας ή του περιβάλλοντος και εάν είναι διαθέσιμες εφικτές από τεχνική και οικονομική άποψη εναλλακτικές λύσεις. 3. Τα κράτη μέλη μπορούν να διατηρήσουν εθνικούς κανόνες που ίσχυαν στις 19 Μαρτίου 2012 όσον αφορά περιορισμούς της περιεκτικότητας φωσφορικών αλάτων και άλλων φωσφορικών ενώσεων στα απορρυπαντικά για τα οποία οι περιορισμοί που καθορίζονται στο παράρτημα VΙα δεν έχουν ακόμη τεθεί σε εφαρμογή. Αυτού του είδους τα υπάρχοντα εθνικά μέτρα κοινοποιούνται στην Επιτροπή έως τις 30 Σεπτεμβρίου 2012 και μπορούν να παραμείνουν σε ισχύ έως την ημερομηνία κατά την οποία τίθενται σε εφαρμογή οι περιορισμοί που καθορίζονται στο παράρτημα VΙα. 4. Από τις 19 Μαρτίου 2012 έως την 31η Δεκεμβρίου 2016 τα κράτη μέλη μπορούν να θεσπίζουν εθνικούς κανόνες για την εφαρμογή του περιορισμού της περιεκτικότητας φωσφορικών αλάτων και άλλων φωσφορικών ενώσεων που καθορίζεται στο σημείο 2 του παραρτήματος VΙα, εάν δικαιολογείται, ιδιαίτερα, για λόγους όπως η προστασία της δημόσιας υγείας ή του περιβάλλοντος και εάν είναι διαθέσιμες εφικτές από τεχνική και οικονομική άποψη εναλλακτικές λύσεις. Τα κράτη μέλη κοινοποιούν αυτά τα μέτρα στην Επιτροπή σύμφωνα με την οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (5). 5. Η Επιτροπή θέτει στη διάθεση του κοινού τον κατάλογο εθνικών μέτρων που εμφαίνονται στις παραγράφους 3 και 4. 8) στο άρθρο 15, η παράγραφος 1 αντικαθίσταται από το ακόλουθο κείμενο: «1. Εάν ένα κράτος μέλος έχει βάσιμους λόγους να θεωρεί ότι ένα συγκεκριμένο απορρυπαντικό, καίτοι πληροί τις απαιτήσεις του παρόντος κανονισμού, συνιστά κίνδυνο για την ασφάλεια ή την υγεία των ανθρώπων ή των ζώων ή κίνδυνο για το περιβάλλον, μπορεί να λάβει όλα τα κατάλληλα προσωρινά μέτρα, ανάλογα με τη φύση του κινδύνου, προκειμένου να εξασφαλίσει ότι το συγκεκριμένο απορρυπαντικό δεν παρουσιάζει πλέον τον εν λόγω κίνδυνο, ότι αποσύρεται από την αγορά ή ανακαλείται εντός εύλογου χρονικού διαστήματος ή ότι περιορίζεται με άλλον τρόπο η διαθεσιμότητά του. Το κράτος μέλος ενημερώνει αμέσως σχετικά τα άλλα κράτη μέλη και την Επιτροπή και αιτιολογεί την απόφασή του.», 9) το άρθρο 16 αντικαθίσταται από το ακόλουθο κείμενο: «Άρθρο 16 Έκθεση 1. Μέχρι την 31η Δεκεμβρίου 2014, η Επιτροπή, λαμβάνοντας υπόψη πληροφορίες από κράτη μέλη σχετικά με την περιεκτικότητα φωσφόρου στα απορρυπαντικά αυτόματων πλυντηρίων πιάτων που προορίζονται για τον καταναλωτή και διατίθενται στην αγορά στην επικράτειά τους και με γνώμονα οιαδήποτε υπάρχουσα ή νέα επιστημονική πληροφορία έχει στη διάθεσή της όσον αφορά ουσίες που χρησιμοποιούνται σε προϊόντα που περιέχουν φωσφορικά άλατα και σε εναλλακτικά παρασκευάσματα, αξιολογεί με ενδελεχή εκτίμηση κατά πόσο ο περιορισμός που καθορίζεται στη σημείο 2 του παραρτήματος VΙα θα πρέπει να τροποποιηθεί. Η εν λόγω εκτίμηση περιλαμβάνει ανάλυση των επιπτώσεων που έχουν στο περιβάλλον, τη βιομηχανία και τους καταναλωτές τα απορρυπαντικά αυτόματων πλυντηρίων πιάτων που προορίζονται για τον καταναλωτή με επίπεδα φωσφόρου πάνω και κάτω από την οριακή τιμή που καθορίζεται στο παράρτημα VΙα, λαμβάνοντας υπόψη θέματα όπως, μεταξύ άλλων, το κόστος, η διαθεσιμότητα, η αποτελεσματικότητα του καθαρισμού και οι επιπτώσεις στην επεξεργασία λυμάτων. Η Επιτροπή υποβάλλει την εν λόγω ενδελεχή εκτίμηση στο Ευρωπαϊκό Κοινοβούλιο και στο Συμβούλιο. 2. Επιπλέον, εάν η Επιτροπή, βάσει της κατά την παράγραφο 1 ενδελεχούς εκτίμησης, θεωρεί ότι ο περιορισμός των φωσφορικών αλάτων και άλλων φωσφορικών ενώσεων που χρησιμοποιούνται στα απορρυπαντικά αυτόματων πλυντηρίων πιάτων που προορίζονται για τον καταναλωτή χρειάζεται αναθεώρηση, υποβάλει, έως την 1η Ιουλίου 2015, κατάλληλη νομοθετική πρόταση. Οιαδήποτε τέτοια πρόταση πρέπει να αποσκοπεί στην ελαχιστοποίηση του αρνητικού αντικτύπου που έχουν όλα τα απορρυπαντικά αυτόματων πλυντηρίων πιάτων που προορίζονται για τον καταναλωτή στο ευρύτερο περιβάλλον, ενώ ταυτόχρονα θα εξετάζει οιοδήποτε οικονομικό κόστος όπως έχει προσδιορισθεί στην εν λόγω ενδελεχή εκτίμηση. Εκτός εάν το Ευρωπαϊκό Κοινοβούλιο και το Συμβούλιο, βάσει της εν λόγω πρότασης, αποφασίσουν διαφορετικά έως την 31η Δεκεμβρίου 2016, η οριακή τιμή που καθορίζεται στο σημείο 2 του παραρτήματος VΙα καθίσταται ο περιορισμός για την περιεκτικότητα σε φώσφορο των απορρυπαντικών αυτόματων πλυντηρίων πιάτων από την ημερομηνία που καθορίζεται στο εν λόγω σημείο.», 10) το άρθρο 18 αντικαθίσταται από το ακόλουθο κείμενο: «Άρθρο 18 Κυρώσεις Τα κράτη μέλη θεσπίζουν τους κανόνες σχετικά με τις κυρώσεις που επιβάλλονται σε περίπτωση παράβασης του παρόντος κανονισμού και λαμβάνουν όλα τα αναγκαία μέτρα για να εξασφαλίσουν την εφαρμογή τους. Στα μέτρα αυτά μπορούν να περιλαμβάνονται κατάλληλα μέτρα που επιτρέπουν στις αρμόδιες αρχές των κρατών μελών να παρεμποδίζουν τη διαθεσιμότητα στην αγορά απορρυπαντικών ή επιφανειοδραστικών ουσιών για απορρυπαντικά που δεν συμμορφώνονται προς τον παρόντα κανονισμό. Οι εν λόγω κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν αμέσως στην Επιτροπή τις εν λόγω διατάξεις, καθώς και κάθε μεταγενέστερη τροποποίησή τους. Οι εν λόγω κανόνες συμπεριλαμβάνουν μέτρα που επιτρέπουν στις αρμόδιες αρχές των κρατών μελών την παρακράτηση παρτίδων απορρυπαντικών τα οποία δεν συμμορφώνονται προς τον παρόντα κανονισμό.», 11) το κείμενο που παρατίθεται στο παράρτημα του παρόντος κανονισμού προστίθεται ως παράρτημα VΙα του κανονισμού (ΕΚ) αριθ. 648/2004, 12) το παράρτημα VII τροποποιείται ως εξής: α) στο τμήμα Α, διαγράφεται το ακόλουθο κείμενο: «Εάν η SCCNFP καθιερώσει, σε μεταγενέστερο στάδιο, επιμέρους όρια συγκέντρωσης βάσει αξιολόγησης κινδύνων για τις αλλεργιογόνους αρωματικές ουσίες, η Επιτροπή προτείνει την έγκριση των ορίων αυτών για αντικατάσταση του ορίου του 0,01 % που ορίζεται ανωτέρω. Τα εν λόγω μέτρα, που αποσκοπούν σε τροποποίηση μη ουσιωδών στοιχείων του παρόντος κανονισμού, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 12 παράγραφος 3.», β) το τμήμα Β αντικαθίσταται από το ακόλουθο κείμενο: «B. Επισήμανση πληροφοριών δοσολογίας Όπως ορίζεται στο άρθρο 11 παράγραφος 4, οι ακόλουθες διατάξεις σχετικά με την επισήμανση εφαρμόζονται για τη συσκευασία των απορρυπαντικών που πωλούνται στο ευρύ κοινό. Απορρυπαντικά πλυντηρίων ρούχων που προορίζονται για τον καταναλωτή Στη συσκευασία των απορρυπαντικών που πωλούνται στο ευρύ κοινό για να χρησιμοποιηθούν σε πλυντήρια ρούχων πρέπει να αναγράφονται τα ακόλουθα στοιχεία: - οι συνιστώμενες ποσότητες και/ή οι οδηγίες δοσολογίας, εκφρασμένες σε χιλιοστόλιτρα ή γραμμάρια, για σύνηθες φορτίο πλυντηρίου, για νερό χαμηλής, μέσης και υψηλής σκληρότητας και με πρόβλεψη για τις διαδικασίες πλύσης ενός ή δύο κύκλων, - για τα απορρυπαντικά υψηλής δραστηριότητας, ο αριθμός συνήθων φορτίων πλυντηρίου με “κανονικά λερωμένα” ρούχα, και, για τα απορρυπαντικά ευαίσθητων υφασμάτων, ο αριθμός συνήθων φορτίων πλυντηρίου με “ελαφρώς λερωμένα” υφάσματα, που μπορούν να πλυθούν με το περιεχόμενο της συσκευασίας, χρησιμοποιώντας νερό μέσης σκληρότητας, που αντιστοιχεί σε 2,5 millimoles CaCO3/l, - η χωρητικότητα του δοσομετρικού κυπέλλου που τυχόν παρέχεται μαζί με το απορρυπαντικό αναγράφεται σε χιλιοστόλιτρα ή γραμμάρια και παρέχονται ενδείξεις της δόσης απορρυπαντικού που ενδείκνυται για σύνηθες φορτίο πλυντηρίου για νερό χαμηλής, μέσης και υψηλής σκληρότητας. Το σύνηθες φορτίο πλυντηρίου είναι 4,5 kg στεγνών ρούχων για τα απορρυπαντικά υψηλής δραστηριότητας και 2,5 kg στεγνών ρούχων για τα απορρυπαντικά χαμηλής δραστηριότητας, σύμφωνα με τους ορισμούς που περιλαμβάνονται στην απόφαση 1999/476/ΕΚ της Επιτροπής, της 10ης Ιουνίου 1999, για τη θέσπιση οικολογικών κριτηρίων απονομής του κοινοτικού οικολογικού σήματος σε απορρυπαντικά πλυντηρίων ρούχων (6). Το απορρυπαντικό θεωρείται υψηλής δραστηριότητας, εκτός εάν σύμφωνα με τους ισχυρισμούς του παρασκευαστή προορίζεται, κυρίως, για την περιποίηση υφασμάτων, δηλαδή πλύση σε χαμηλές θερμοκρασίες, ευαίσθητα υφάσματα και χρωματιστά. Απορρυπαντικά αυτόματων πλυντηρίων πιάτων που προορίζονται για τον καταναλωτή Στη συσκευασία των απορρυπαντικών που πωλούνται στο ευρύ κοινό για να χρησιμοποιηθούν σε αυτόματα πλυντήρια πιάτων αναγράφονται τα ακόλουθα στοιχεία: - η συνήθης δόση εκφρασμένη σε γραμμάρια ή χιλιοστόλιτρα ή αριθμό ταμπλετών για τον πλήρη κύκλο πλυσίματος για κανονικά λερωμένα επιτραπέζια σκεύη σε πλήρες πλυντήριο πιάτων με επιτραπέζια σκεύη 12 ατόμων προβλέποντας, εάν χρειάζεται, χαμηλής, μέσης και υψηλής σκληρότητας νερό. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 14 Μαρτίου 2012.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 471/2010 ΤΗΣ ΕΠΙΤΡΟΠΉΣ της 31ης Μαΐου 2010 για την τροποποίηση του κανονισμού (ΕΚ) αριθ. 1235/2008 όσον αφορά τον κατάλογο των τρίτων χωρών από τις οποίες πρέπει να προέρχονται ορισμένα γεωργικά προϊόντα βιολογικής παραγωγής προκειμένου να διατεθούν στο εμπόριο στην Κοινότητα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφος 2, Εκτιμώντας τα ακόλουθα: (1) Σύμφωνα με το άρθρο 33 παράγραφος 2 του κανονισμού (ΕΚ) αριθ. 834/2007, το παράρτημα ΙΙΙ του κανονισμού (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (2), περιλαμβάνει κατάλογο των τρίτων χωρών των οποίων το σύστημα παραγωγής και τα μέτρα ελέγχου της βιολογικής παραγωγής γεωργικών προϊόντων αναγνωρίζονται ως ισοδύναμα με εκείνα που ορίζονται στον εν λόγω κανονισμό. Λαμβανομένων υπόψη της νέας αίτησης και των πληροφοριών που έλαβε η Επιτροπή από τρίτες χώρες μετά την τελευταία δημοσίευση του καταλόγου, ορισμένες τροποποιήσεις πρέπει να ληφθούν υπόψη και να προστεθούν ή να παρεμβληθούν στον κατάλογο. (2) Οι αρχές της Αυστραλίας ενημέρωσαν την Επιτροπή για την αναδιάρθρωση και την αλλαγή της ονομασίας ενός οργανισμού ελέγχου. Διαβίβασαν, επίσης, στην Επιτροπή όλες τις απαιτούμενες εγγυήσεις που διασφαλίζουν ότι ο αναδιαρθρωμένος οργανισμός ελέγχου πληροί τις προϋποθέσεις που ορίζονται στο άρθρο 8 παράγραφος 2 του κανονισμού (ΕΚ) αριθ. 1235/2008. (3) Ορισμένα γεωργικά προϊόντα που εισάγονται από την Ιαπωνία διατίθενται επί του παρόντος στο εμπόριο στην Κοινότητα δυνάμει των μεταβατικών κανόνων που προβλέπονται στο άρθρο 19 του κανονισμού (ΕΚ) αριθ. 1235/2008. Η Ιαπωνία υπέβαλε αίτηση στην Επιτροπή για να συμπεριληφθεί στον κατάλογο του παραρτήματος ΙΙΙ του εν λόγω κανονισμού και διαβίβασε τις απαιτούμενες πληροφορίες σύμφωνα με τα άρθρα 7 και 8 του εν λόγω κανονισμού. Από την εξέταση των εν λόγω πληροφοριών και τις μετέπειτα συζητήσεις με τις αρχές της Ιαπωνίας προκύπτει ότι στην εν λόγω χώρα οι κανόνες που διέπουν την παραγωγή και τους ελέγχους της βιολογικής παραγωγής είναι ισοδύναμοι με τους κανόνες που προβλέπονται στον κανονισμό (ΕΚ) αριθ. 834/2007. Η Επιτροπή διεξήγαγε επιτόπια εξέταση των κανόνων παραγωγής και των μέτρων ελέγχου που εφαρμόζονται πράγματι στην Ιαπωνία, όπως προβλέπεται στο άρθρο 33 παράγραφος 2 του κανονισμού (ΕΚ) αριθ. 834/2007. Συνεπώς, η Επιτροπή θα πρέπει να συμπεριλάβει την Ιαπωνία στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008. (4) Ως εκ τούτου, ο κανονισμός (ΕΚ) αριθ. 1235/2008 θα πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 1235/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 2010.

Εμπορικές πράξεις

Εμπορική νομοθεσία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 754/2011 ΤΟΥ ΣΥΜΒΟΥΛΊΟΥ της 1ης Αυγούστου 2011 για την τροποποίηση του κανονισμού (ΕΚ) αριθ. 881/2002 για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 215 παράγραφος 2, Έχοντας υπόψη την απόφαση 2011/487/ΚΕΠΠΑ του Συμβουλίου, της 1ης Αυγούστου 2011, για την τροποποίηση της κοινής θέσης 2002/402/ΚΕΠΠΑ περί περιοριστικών μέτρων κατά του Οσάμα Μπιν Λάντεν, των μελών της οργάνωσης Αλ Κάιντα και των Ταλιμπάν και λοιπών προσώπων, ομάδων, επιχειρήσεων και άλλων φορέων που συνδέονται μαζί τους (1), που εκδόθηκε σύμφωνα με το κεφάλαιο 2 του τίτλου V της συνθήκης για την Ευρωπαϊκή Ένωση, Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Στις 27 Μαΐου 2002, το Συμβούλιο εξέδωσε την κοινή θέση 2002/402/ΚΕΠΠΑ (2), και τον κανονισμό (ΕΚ) αριθ. 881/2002 (3). (2) Στις 17 Ιουνίου 2011, το Συμβούλιο Ασφαλείας των Ηνωμένων Εθνών, αποφασίζοντας σύμφωνα με το κεφάλαιο VII του Χάρτη των Ηνωμένων Εθνών, εξέδωσε την απόφαση 1989 (2011) σχετικά με τις απειλές κατά της διεθνούς ειρήνης και ασφάλειας λόγω τρομοκρατικών ενεργειών. (3) Τη 1η Αυγούστου 2011, το Συμβούλιο εξέδωσε την απόφαση 2011/487/ΚΕΠΠΑ. (4) Συνεπώς, ο κανονισμός (ΕΚ) αριθ. 881/2002 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 881/2002 τροποποιείται ως εξής: 1) Ο τίτλος αντικαθίσταται από το ακόλουθο κείμενο: 2) Στο άρθρο 1 παράγραφος 5, οι λέξεις «και τους Ταλιμπάν» διαγράφονται. 3) Στο άρθρο 2 παράγραφος 3, οι λέξεις «τον Οσάμα Μπιν Λάντεν,» και «και τους Ταλιμπάν» διαγράφονται. Άρθρο 2 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Αυγούστου 2011.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 756/2012 ΤΗΣ ΕΠΙΤΡΟΠΉΣ της 20ής Αυγούστου 2012 για τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Ο κανονισμός (ΕΕ) αριθ. 430/2010 της Επιτροπής, της 20ής Μαΐου 2010, για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (2) κατάργησε την υποχρέωση παροχής συνοπτικής διασάφησης εξόδου για εμπορεύματα που προορίζονται για να ενσωματωθούν ως μέρη ή εξαρτήματα πλοίων και αεροσκαφών, καύσιμα κίνησης, λιπαντικά και αέρια που είναι αναγκαία για τη λειτουργία των πλοίων ή των αεροσκαφών, τρόφιμα και άλλα προϊόντα που προορίζονται για κατανάλωση ή πώληση επί του σκάφους. Επομένως, θα πρέπει να τροποποιηθεί αναλόγως το παράρτημα 30Α του κανονισμού (ΕΟΚ) αριθ. 2454/93 της Επιτροπής (3). (2) Σύμφωνα με το παράρτημα 30Α του κανονισμού (ΕΟΚ) αριθ. 2454/93, στη συνοπτική διασάφηση εξόδου είναι υποχρεωτικό να αναγράφονται πληροφορίες σχετικά με τον παραλήπτη. Ωστόσο, όταν τα εμπορεύματα μεταφέρονται με μεταβιβάσιμη φορτωτική «εις διαταγήν με οπισθογράφηση», ο παραλήπτης είναι άγνωστος. Στην περίπτωση αυτή πρέπει να χρησιμοποιείται ειδικός κωδικός για να φαίνεται ότι είναι άγνωστα τα στοιχεία του παραλήπτη. (3) Ο κανονισμός (ΕΚ) αριθ. 1917/2000 της Επιτροπής, της 7ης Σεπτεμβρίου 2000, για τον καθορισμό ορισμένων διατάξεων εφαρμογής του κανονισμού (ΕΚ) αριθ. 1172/95 του Συμβουλίου όσον αφορά τις στατιστικές του εξωτερικού εμπορίου (4) αντικαταστάθηκε από τον κανονισμό (ΕΕ) αριθ. 113/2010 της Επιτροπής, της 9ης Φεβρουαρίου 2010, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες όσον αφορά την εμπορική κάλυψη, τον ορισμό των στοιχείων, την κατάρτιση των στατιστικών εμπορίου κατά επιχειρηματικά χαρακτηριστικά και κατά λογιστική μονάδα, καθώς και συγκεκριμένα αγαθά ή μετακινήσεις (5). Κατά συνέπεια, πρέπει να τροποποιηθούν αναλόγως τα παραρτήματα 37 και 38 του κανονισμού (ΕΟΚ) αριθ. 2454/93. (4) Η οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (6) προβλέπει τους όρους για την απαλλαγή από τον οφειλόμενο κατά την εισαγωγή ΦΠΑ. Ένας από τους όρους είναι ότι κατά τη στιγμή της εισαγωγής, ο εισαγωγέας πρέπει να παράσχει στις αρμόδιες αρχές του κράτους μέλους εισαγωγής ορισμένες πληροφορίες. Κατά συνέπεια, πρέπει να τροποποιηθούν αναλόγως τα παραρτήματα 37 και 38 του κανονισμού (ΕΟΚ) αριθ. 2454/93 ώστε να παρέχεται ενιαία λύση για την αναγραφή αυτών των πληροφοριών στην τελωνειακή διασάφηση. Η υποχρέωση παροχής των πληροφοριών που προβλέπει το άρθρο 143 παράγραφος 2 της οδηγίας 2006/112/ΕΚ πρέπει να περιλαμβάνεται στην περιγραφή της θέσης 44 στο παράρτημα 37. (5) Δεδομένου ότι μια πράξη κοινοτικής διαμετακόμισης μπορεί να λάβει χώρα στην Ανδόρα και στον Άγιο Μαρίνο, μία μνεία για τις χώρες αυτές πρέπει να προστεθεί στη μνεία για τις χώρες ΕΖΕΣ στο παράρτημα 37 του κανονισμού. (ΕΟΚ) αριθ. 2454/93, με σκοπό να αντικατοπτρίζεται το γεγονός ότι η εγγύηση ή η απαλλαγή από την υποχρέωση σύστασης εγγύησης είναι δυνατόν να μην ισχύει σε μία ή περισσότερες χώρες ΕΖΕΣ, αλλά ούτε στην Ανδόρα ή στον Άγιο Μαρίνο. (6) Ο κανονισμός (ΕΚ) αριθ. 1172/95 του Συμβουλίου, της 22ας Μαΐου 1995, σχετικά με τις στατιστικές για τις ανταλλαγές αγαθών της Κοινότητας και των κρατών μελών της με τις τρίτες χώρες (7) αντικαταστάθηκε από τον κανονισμό (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τις κοινοτικές στατιστικές του εξωτερικού εμπορίου με τις τρίτες χώρες και για την κατάργηση του κανονισμού (ΕΚ) αριθ. 1172/95 του Συμβουλίου (8). Πρέπει συνεπώς να τροποποιηθεί η παραπομπή στον κανονισμό (ΕΚ) αριθ. 1172/95 στο παράρτημα 38 του κανονισμού (ΕΟΚ) αριθ. 2454/93. (7) Το 2010 καθιερώθηκε η όγδοη έκδοση των κωδικών («Incoterms 2010»). Οι κωδικοί «Incoterms» όπως τροποποιήθηκαν από τους «Incoterms 2010» πρέπει συνεπώς να περιληφθούν στο παράρτημα 38 ώστε να επικαιροποιηθούν οι όροι παράδοσης. (8) Το παράρτημα 38 του κανονισμού (ΕΟΚ) αριθ. 2454/93 περιέχει κατάλογο κωδικών συσκευασιών ο οποίος βασίζεται στον κατάλογο κωδικοποιημένων ονομασιών συσκευασίας που χρησιμοποιούνται στο διεθνές εμπόριο σύμφωνα με τα παραρτήματα V και VI της σύστασης αριθ. 21 της Οικονομικής Επιτροπής των Ηνωμένων Εθνών για την Ευρώπη. Λόγω της αναθεώρησης του καταλόγου κωδικών ως συνέπεια της τεχνολογικής εξέλιξης, κρίνεται σκόπιμο να αντικατασταθεί ο κατάλογος του παραρτήματος 38 από την τελευταία έκδοση που προέκυψε από την αναθεώρηση 8.1. της σύστασης αριθ. 21. (9) Η οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (9) προβλέπει ότι τα υποκείμενα σε ειδικό φόρο κατανάλωσης προϊόντα μπορούν να διακινούνται υπό καθεστώς αναστολής εντός του εδάφους της Κοινότητας, ακόμη και στην περίπτωση που τα προϊόντα διακινούνται μέσω τρίτης χώρας ή τρίτου εδάφους, από τον τόπο εισαγωγής τους προς οποιονδήποτε από τους προορισμούς που αναφέρονται στο άρθρο 17 παράγραφος 1 στοιχείο α) της εν λόγω οδηγίας. Οι αντίστοιχοι κωδικοί στο παράρτημα 38 του κανονισμού (ΕΟΚ) αριθ. 2454/93 πρέπει συνεπώς να τροποποιηθούν αναλόγως, ώστε να απεικονίζεται σε ποιες περιπτώσεις δεν πληρώθηκαν ειδικοί φόροι κατανάλωσης κατά την εισαγωγή. (10) Ο κανονισμός (ΕΟΚ) αριθ. 918/83 του Συμβουλίου, της 28ης Μαρτίου 1983, για τη θέσπιση του κοινοτικού καθεστώτος τελωνειακών ατελειών (10) αντικαταστάθηκε από τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (11). Πρέπει συνεπώς να τροποποιηθούν ορισμένες παραπομπές και περιγραφές κωδικών στο παράρτημα 38 του κανονισμού (ΕΟΚ) αριθ. 2454/93. (11) Δεδομένου ότι ο κανονισμός (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (12) αντικαταστάθηκε από τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου, όσον αφορά τους τομείς των οπωροκηπευτικών και των μεταποιημένων οπωροκηπευτικών (13), πρέπει να τροποποιηθεί αναλόγως η παραπομπή στον κανονισμό (ΕΚ) αριθ. 1580/2007 στο παράρτημα 38 του κανονισμού (ΕΟΚ) αριθ. 2454/93. (12) Ο κατάλογος των εμπορευμάτων για τα οποία υφίστανται αυξημένοι κίνδυνοι απάτης, σύμφωνα με το παράρτημα 44γ του κανονισμού (ΕΟΚ) αριθ. 2454/93 πρέπει να τροποποιηθεί με βάση την συνδυασμένη ονοματολογία 2012 που προβλέπεται στον εκτελεστικό κανονισμό (ΕΕ) αριθ. 1006/2011 της Επιτροπής, της 27ης Σεπτεμβρίου 2011, για την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (14). (13) Ως εκ τούτου, πρέπει να τροποποιηθεί αναλόγως ο κανονισμός (ΕΟΚ) αριθ. 2454/93. (14) Δεδομένου ότι ο κανονισμός (ΕΕ) αριθ. 1006/2011 εφαρμόζεται από την 1η Ιανουαρίου 2012, οι τροποποιήσεις του παραρτήματος 44γ του κανονισμού (ΕΟΚ) αριθ. 2454/93 πρέπει να ισχύουν από την ημερομηνία αυτή. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2454/93 τροποποιείται ως εξής: 1) Το παράρτημα 30α τροποποιείται σύμφωνα με το παράρτημα I του παρόντος κανονισμού. 2) Το παράρτημα 37 τροποποιείται σύμφωνα με το παράρτημα II του παρόντος κανονισμού. 3) Το παράρτημα 38 τροποποιείται σύμφωνα με το παράρτημα III του παρόντος κανονισμού. 4) Το παράρτημα 44γ τροποποιείται σύμφωνα με το παράρτημα IV του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2013, εκτός από το παράρτημα IV. Το παράρτημα IV εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Αυγούστου 2012.

Φόροι καταναλώσεως

Έμμεση φορολογία

ΤΕΛΩΝΕΙΑΚΗ ΝΟΜΟΘΕΣΙΑ